Yesu Rekɔ Yerusalem no, Ɔkyerɛkyerɛe Nkurɔfo | Yesu Asetena\nYESU NUANOM ANNYE NO ANNI\nADƐN NTI NA ƐSƐ SƐ AHENNI ADWUMA NO HIA YƐN?\nNá Yesu atena Galilea kakra ayɛ ne som adwuma no wɔ hɔ. Nkurɔfo tiee n’asɛm no wɔ hɔ sen Yudea. Afei nso, bere a ɔwɔ Yerusalem wɔ Yudea a Homeda duu so no, ɔsaa ɔbarima bi yareɛ. Ɛno “koraa na ɛmaa Yudafoɔ no hwehwɛɛ sɛ wɔbɛku no.”—Yohane 5:18; 7:1.\nAfe 32 sutɔbere no dui no, na Yesu wɔ Galilea. Ná Asese Afahyɛ no abɛn. Afahyɛ no, na wɔde nnanson na ɛdi, na ɛda a ɛtɔ so nwɔtwe no, na wɔyɛ nhyiam kɛse. Sɛ Israelfo twa wɔn nnɔbae nyinaa wie wɔ afe no mu a na wɔdi saa afahyɛ no. Ɛdu afahyɛ no so a, wɔgye wɔn ani na wɔda Onyankopɔn ase.\nYesu nuanom Yakobo, Simon, Yosef ne Yuda ka kyerɛɛ Yesu sɛ: “Firi ha kɔ Yudea.” Yerusalem wɔ Yudea, na ɛhɔ na na asɔrefie no wɔ, enti ɛdu afahyɛ mmiɛnsa no so a, nnipa ba bɛhyɛ kurom hɔ ma. Yesu nuanom ka kyerɛɛ no sɛ: “Obiara nni hɔ a ɔbɛyɛ adeɛ kokoam berɛ a ɔpɛ sɛ afoforɔ hu no. Sɛ woyɛ yeinom a, yi wo ho adi kyerɛ wiase no.”—Yohane 7:3, 4.\nAsɛm no ara ne sɛ, na ne nuanom no “nnye no nni” sɛ ɔne Mesia no. Nanso na wɔpɛ sɛ Yesu yɛ anwonwade ma wɔn a wɔaba afahyɛ no ase no hu. Sɛ Yesu tie wɔn na ɔyɛ anwonwade biara a, ɔno ara nim nea ɛbɛfiri mu aba. Enti ɔka kyerɛɛ wɔn sɛ: “Wiase no nni deɛ ɛbɛgyina so atan mo, na me deɛ, ɛtan me, ɛfiri sɛ medi ne ho adanseɛ sɛ ne nnwuma yɛ bɔne. Monkɔ afahyɛ no ase; me deɛ, mennya nkɔɔ afahyɛ yi ase, ɛfiri sɛ me berɛ nnuruiɛ.”—Yohane 7:5-8.\nYesu nuanom ne akwantufo a aka no siim kɔɔ Yerusalem, nanso ɔne n’asuafo no deɛ, wɔtwɛn kakra, na wɔrekɔ nso wɔamma nkurɔfo anhu wɔn. Wɔamfa kwan a nkurɔfo taa fa so kɔ Yerusalem a ɛbɛn Yordan Asubɔnten no. Mmom wɔfaa bomkwan a ɛnam Samaria no. Ná ɛsɛ sɛ Yesu ne n’asuafo no nya baabi a ade sa a, wɔbɛda. Enti ɔsomaa nkurɔfo dii wɔn anim sɛ wɔnkɔpɛ baabi mma wɔn. Esiane sɛ na Yesu rekɔ Yerusalem akɔdi Yudafo afahyɛ nti, kuro baako bi mufo deɛ, na wɔmpɛ wɔn anim ahwɛ mpo na kampɛsɛ wɔagye wɔn ahɔho. Wei maa Yakobo ne Yohane bu fui, na wɔbisaa Yesu sɛ: “Awurade, wopɛ sɛ yɛka ma egya firi soro bɛtɔre wɔn ase?” (Luka 9:54) Wɔn ano sii ara pɛ na Yesu kaa wɔn anim. Afei wɔtoaa wɔn akwantu so.\nWɔnam kwan so rekɔ no, ɔkyerɛwfo bi ka kyerɛɛ Yesu sɛ: “Ɔkyerɛkyerɛfoɔ, mɛdi w’akyi akɔ baabiara a wobɛkorɔ.” Yesu nso ka kyerɛɛ no sɛ: “Sakraman wɔ abɔn na ewiem nnomaa wɔ mpirebuo, nanso onipa Ba no nni baabi a ɔde ne ti bɛtoɔ.” (Mateo 8:19, 20) Nea na Yesu reka ara ne sɛ, sɛ ɔkyerɛwfo no ba bɛdi n’akyi a, ɔremfa no ahogono. Nanso ɛbɛyɛ sɛ ɔkyerɛwfo no nyaa adwene sɛ ɔno deɛ, asetena a ɛte saa mfata no. Enti momma yɛn nso yɛmmisa yɛn ho sɛ, ‘M’ani abere paa sɛ mɛdi Yesu akyi?’\nYesu ka kyerɛɛ ɔbarima foforo sɛ: “Di m’akyi.” Nanso ɔbarima no yii ano sɛ: “Ma me kwan ma menkɔsie me papa ansa.” Ná Yesu nim ɔbarima no fie asɛm, enti ɔka kyerɛɛ no sɛ: “Ma awufoɔ nsie wɔn awufoɔ, na wo deɛ, kɔka Onyankopɔn ahennie no kyerɛ.” (Luka 9:59, 60) Wotumi hu sɛ na ne papa nwui, ɛnte saa a anka saa bere no, ɔne Yesu rennyina hɔ nkasa. Ná Yesu pɛ sɛ ɔbarima no ma Onyankopɔn Ahenni ho hia no sen biribiara, nanso ɔno deɛ na ɛnyɛ hɔ koraa na n’adwene da.\nBere a wɔrebemmɛn Yerusalem no, ɔbarima bi nso bɛka kyerɛɛ Yesu sɛ: “Mɛdi w’akyi, Awurade; nanso ma me kwan ma menkɔkra me fiefoɔ ansa.” Yesu buaa sɛ: “Obiara nni hɔ a ɔde ne nsa akɔsɔ funtumdadeɛ mu na ɔhwɛ nneɛma a ɛwɔ n’akyi a ɔfata Onyankopɔn ahennie no.”—Luka 9:61, 62.\nSɛ obi si ne bo sɛ ɔbɛyɛ Yesu suani a, ɛsɛ sɛ ɔde n’adwene nyinaa si Ahenni adwuma no so. Sɛ obi kura funtumdadeɛ mu na sɛ ɔtwitwa n’ani a, ɛbɛma nea ɔreyɛ no akyea. Sɛ ɔgyae dadeɛ no si hɔ kɔhwɛ n’akyi a, adwuma a ɔreyɛ no bɛka. Sɛ obi san de n’adwene kɔ wiase nhyehyɛe dada yi so a, saa na ne tebea te. Ɛba saa a, ɔbɛtumi amane afiri kwan a ɛkɔ daa nkwa mu no so.\nYesu nuanom nnan no, na wɔhu Yesu sɛn?\nAdɛn nti na Samariafo no amma Yesu baabi anna? Dɛn na na Yakobo ne Yohane pɛ sɛ wɔyɛ?\nYesu nam kwan so no, nkɔmmɔ bɛn na ɔne nnipa mmiɛnsa bi bɔe? Dɛn na ɔsii so dua wɔ Onyankopɔn som ho?


Yohane Kyerɛwtohɔ 2:1-25\nKana ayeforohyia; nsu dan nsã (1-12)\nYesu tew asɔrefi hɔ (13-22)\nYesu nim nea ɛwɔ onipa mu (23-25)\n2 Da a ɛto so abiɛsa no, ayeforohyia apontow bi kɔɔ so wɔ Kana a ɛwɔ Galilea, na na Yesu maame wɔ hɔ bi. 2 Yesu ne n’asuafo no nso, wɔtoo nsa frɛɛ wɔn baa ayeforohyia apontow no ase. 3 Bere a nsã* no sae no, Yesu maame ka kyerɛɛ no sɛ: “Wonni nsã.”* 4 Na Yesu ka kyerɛɛ no sɛ: “Ɔbea, ɛno nso de, ɛfa me ne wo ho dɛn?* Me bere nnya nsoe.” 5 Ɛnna ne maame ka kyerɛɛ asomfo no sɛ: “Nea ɔbɛka akyerɛ mo biara, monyɛ.” 6 Saa bere no, na nsuhina asia a wɔde abo ayɛ sisi hɔ sɛnea Yudafo ahodwira ho mmara te+ no, na na emu biara betumi afa susuhina* abien anaa abiɛsa. 7 Yesu ka kyerɛɛ wɔn sɛ: “Momfa nsu ngu nhina no mu mma ɛnyɛ ma.” Na wɔde nsu guguu mu maa ne nyinaa yeyɛɛ ma tɛnn.* 8 Na ɔka kyerɛɛ wɔn sɛ: “Afei monsaw bi, na momfa nkɔma nea ɔhwɛ apontow no so no.” Enti wɔde kɔe. 9 Ɛnna nea ɔhwɛ apontow no so no kaa nsu a adan nsã* no bi hwɛe. Ná onnim baabi a efi (nanso asomfo a wɔsaw nsu no de, na wonim). Enti nea ɔhwɛ apontow no so no frɛɛ ayeforokunu no, 10 na ɔka kyerɛɛ no sɛ: “Obiara de nsã* pa na ebesisi hɔ kan, na sɛ nkurɔfo bobow a, afei na ɔde nea enye no aba. Wo de, wode nsã* pa no asie abesi sesɛɛ.” 11 Yesu yɛɛ eyi wɔ Kana wɔ Galilea. Ɛno ne sɛnkyerɛnne a edi kan a ɔyɛe, na ɔmaa n’anuonyam daa adi,+ na n’asuafo no gyee no dii. 12 Eyi akyi no, ɔne ne maame ne ne nuanom+ ne n’asuafo no kɔɔ Kapernaum,+ nanso wɔantena hɔ ankyɛ.* 13 Saa bere no, na Yudafo Twam+ no abɛn, na Yesu foro kɔɔ Yerusalem. 14 Na ohui sɛ ebinom tete asɔrefi hɔ a wɔretɔn anantwi ne nguan ne mmorɔnoma,+ ɛnna ebinom nso resesa sika. 15 Enti ɔfaa nhama, na ɔde yɛɛ abaa* pam wɔn a wɔde nguan ne anantwi aba asɔrefi hɔ no nyinaa fii hɔ, na ohwiee wɔn a wɔsesa sika no sika gui, na ɔkaa wɔn apon butubutuwii.+ 16 Na ɔka kyerɛɛ wɔn a wɔtɔn mmorɔnoma no sɛ: “Momfa eyinom mfi ha nkɔ! Munnyae sɛ mode m’Agya fi ayɛ aguadi fi!”*+ 17 Ɛnna n’asuafo no kaee sɛ, wɔakyerɛw sɛ: “Wo fi ho mmɔdenbɔ bɛmene me.”+ 18 Na Yudafo no bisaa no sɛ: “Sɛnkyerɛnne bɛn na wubetumi ayɛ de akyerɛ sɛ wowɔ tumi+ sɛ woyɛ eyinom?” 19 Yesu buaa wɔn sɛ: “Munnwiriw asɔrefi yi ngu, na mede nnansa bɛma so asi hɔ.”*+ 20 Ɛnna Yudafo no kae sɛ: “Asɔrefi a wɔde mfe 46 sii no, wode nnansa bɛma so asi hɔ?” 21 Nanso ɔno de, bere a ɔkaa asɔrefi no, ne nipadua ho asɛm na na ɔreka.+ 22 Bere a ɔsɔre fii awufo mu no, n’asuafo no kaee sɛ na ɔtaa ka saa,+ na wogyee kyerɛwnsɛm no ne nsɛm a Yesu kae no dii. 23 Na bere a ɔwɔ Twam Afahyɛ no ase wɔ Yerusalem no, nnipa pii huu nsɛnkyerɛnne a ɔyɛe no, na wogyee ne din dii. 24 Nanso Yesu de, wamfa ne werɛ anhyɛ wɔn mu, efisɛ na onim wɔn nyinaa. 25 Afei nso, na enhia no sɛ obiara di onipa ho adanse, efisɛ na onim nea ɛwɔ onipa mu.+\n^ Nt., “Ɔbea, dɛn na me ne wo wɔ yɛ?” Ɛyɛ kasakoa bi a ɛkyerɛ sɛ obi mpene biribi so. Asɛmfua “ɔbea” a Yesu de yɛɛ adwuma no nkyerɛ sɛ ommu ade.\n^ Ɛbɛyɛ sɛ na susuhina a wɔreka ho asɛm wɔ ha yi ne bat susuhina. Bat baako yɛ lita 22 (gal. 5.81). Hwɛ Nkh. B14.\n^ Anaa “tɔtɔɔtɔ.”\n^ Anaa “wɔanni nna bebree wɔ hɔ.”\n^ Anaa “gua so.”\n^ Anaa “besi.”


1 Korintofo 14 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Igbo Iloko Indonesian Isoko Italian Japanese Kannada Kazakh Kikaonde Kikongo Kikuyu Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Nepali Norwegian Nzema Oromo Ossetian Otetela Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Xhosa Yoruba Zulu\n1 Korintofo 14:1-40\n14 Monhwehwɛ ɔdɔ, nanso monkɔ so nhwehwɛ honhom fam akyɛde+ no denneennen, na sɛ ɛbɛyɛ yiye a, monhyɛ nkɔm.+ 2 Nea ɔka kasa foforo bi no nka nkyerɛ nnipa na mmom ɔka kyerɛ Onyankopɔn, efisɛ obiara nte,+ na mmom ɔnam honhom no so ka ahintasɛm kronkron.+ 3 Nanso nea ɔhyɛ nkɔm de ne kasa hyɛ nnipa den,+ ɔde hyɛ wɔn nkuran, na ɔkyekye wɔn werɛ. 4 Nea ɔka kasa foforo bi no hyɛ n’ankasa ho den, na nea ɔhyɛ nkɔm no hyɛ asafo no den. 5 Minyae a, anka mo nyinaa ka kasa foforo,+ nanso mɛpɛ sɛ mohyɛ nkɔm+ mmom. Nokwarem no, nea ɔhyɛ nkɔm no kyɛn nea ɔka kasa foforo,+ gye sɛ ebia ɔkyerɛ ase na ahyɛ asafo no den. 6 Nanso anuanom, seesei sɛ meba na mebɛka kasa foforo kyerɛ mo na mankasa ankyerɛ mo adiyi+ anaa nimdeɛ+ anaa nkɔmhyɛ anaa ɔkyerɛkyerɛ mu a, mfaso bɛn na mubenya afi me hɔ? 7 Sɛnea ɛte no, nneɛma a nkwa nnim wɔ nnyigyei+ bi, sɛ́ ɛyɛ abɛn anaa sanku; nanso sɛ nsonsonoe biara amma nnyigyei no mu a, ɛbɛyɛ dɛn na wobehu nea wɔrebɔ wɔ abɛn anaa sanku no so? 8 Nokwarem no, sɛ torobɛnto no annyigye yiye a, hena na obesiesie ne ho akɔ ko?+ 9 Saa ara na sɛ mo nso moamfa tɛkrɛma no anka asɛm a emu da hɔ pefee+ a, ɛbɛyɛ dɛn na obi behu nea moreka? Ɛbɛyɛ sɛ morekasa agu mframa mu kwa.+ 10 Kasa horow pii na ebia ɛwɔ wiase, nanso emu biara nni hɔ a enni nea ɛkyerɛ. 11 Enti sɛ mente kasa no ase a, nea ɔrekasa no bebu me ɔnanani,+ na me nso mebu nea ɔrekasa no ɔnanani. 12 Saa ara na mo nso esiane sɛ mopɛ honhom akyɛde+ denneennen nti, mommɔ mmɔden sɛ mubenya ma abu so na asafo no anya nkɔso.+ 13 Enti ma nea ɔka kasa foforo no mmɔ mpae sɛ obetumi akyerɛ ase.+ 14 Na sɛ mede kasa foforo bi bɔ mpae a, ɛyɛ me honhom akyɛde na ɛbɔ mpae+ no, na m’adwene de, ɛnsow aba. 15 Ɛnde dɛn na menyɛ? Mede honhom akyɛde no bɛbɔ mpae, na mede m’adwene nso bɛbɔ mpae. Mede honhom akyɛde no bɛto dwom,+ na mede m’adwene nso bɛto dwom.+ 16 Anyɛ saa na wode honhom akyɛde no yi ayɛ a, ɛbɛyɛ dɛn na ɔfoforo a ɔte hɔ bi no begye w’aseda no so sɛ “Amen,”+ bere a onnim nea woreka no? 17 Ɛwom, woda ase yiye, nanso ɛnhyɛ ɔfoforo den.+ 18 Meda Onyankopɔn ase sɛ meka kasa horow pii sen mo nyinaa.+ 19 Nanso asafo no mu de, anka mɛpɛ sɛ mede m’adwene bɛka nsɛm anum na ama matumi akyerɛkyerɛ afoforo sen sɛ mɛka nsɛm mpem du wɔ kasa bi mu.+ 20 Anuanom, monnyɛ nsɛm ho ntease mu mmofra,+ na mmom monyɛ bɔne mu nkokoaa;+ ne nyinaa mu no, monyɛ nnipa a wɔanyin nsɛm ho ntease mu.+ 21 Wɔakyerɛw wɔ Mmara no mu sɛ: “‘Mede ananafo tɛkrɛma ne ahɔho ano+ bɛkasa akyerɛ ɔman yi,+ nanso ɛno mpo wɔrentie me,’ Yehowa na ose.”+ 22 Enti kasa horow yɛ sɛnkyerɛnne+ ma wɔn a wonnye nni, ɛnyɛ gyidifo,+ na nkɔmhyɛ de, ɛyɛ gyidifo dea, ɛnyɛ wɔn a wonnye nni.+ 23 Enti sɛ asafo mũ no nyinaa behyia faako na wɔn nyinaa ka kasa horow,+ na nnipa foforo anaasɛ wɔn a wonnye nni ba bi a, so wɔrenka sɛ moabobɔ dam? 24 Nanso sɛ mo nyinaa hyɛ nkɔm na obi a onnye nni anaasɛ onipa foforo ba bi a, wɔn nyinaa yi no ntɛn,+ na wɔn nyinaa hwehwɛ ne mu hwɛ; 25 ne komam ahintasɛm da adi,+ na ɔde n’anim butuw fam som Onyankopɔn ka sɛ: “Onyankopɔn wɔ mo mu ampa.”+ 26 Ɛnde anuanom, dɛn na mobɛyɛ? Sɛ muhyiam a, obi wɔ dwom, obi wɔ nkyerɛkyerɛ, obi wɔ adiyi, obi wɔ kasa foforo, na obi nso wɔ nkyerɛase.+ Momma biribiara nyɛ nea ɛhyɛ den.+ 27 Na sɛ obi bɛka kasa foforo a, momma ɛnyɛ nnipa baanu, anaa aboro so koraa baasa, na wɔnka no nnidiso nnidiso; na momma obi nkyerɛ ase.+ 28 Na nea ɔbɛkyerɛ ase nni hɔ a, momma ommua n’ano wɔ asafo no mu, na ɔnkasa nkyerɛ ne ho+ ne Onyankopɔn. 29 Bio nso momma adiyifo+ baanu anaa baasa nkasa, na wɔn a aka no nhu nea ɛkyerɛ.+ 30 Nanso sɛ obi foforo te hɔ na onya adiyi+ a, momma nea odi kan no mmua n’ano. 31 Na mo nyinaa betumi ahyɛ nkɔm+ mmiako mmiako, na obiara asua, na ahyɛ obiara nkuran.+ 32 Na adiyifo no na wodi adiyifo honhom akyɛde no so. 33 Na Onyankopɔn nyɛ sakasaka Nyankopɔn,+ na mmom asomdwoe Nyankopɔn.+ Sɛnea ɛte wɔ akronkronfo asafo nyinaa mu no, 34 momma mmea mmua wɔn ano+ wɔ asafo no mu, efisɛ hokwan nni hɔ sɛ wɔkasa, na mmom momma wɔmmrɛ wɔn ho ase,+ sɛnea Mmara+ no nso ka no. 35 Enti sɛ wɔpɛ sɛ wosua biribi a, wommisa wɔn ankasa wɔn kununom wɔ fie, efisɛ ɛyɛ aniwu+ sɛ ɔbea bɛkasa wɔ asafo no mu. 36 Adɛn? Mo mu na Onyankopɔn asɛm no fi bae,+ anaasɛ mo nkutoo so na ɛsõ? 37 Sɛ obi susuw sɛ ɔyɛ odiyifo anaa ɔwɔ honhom akyɛde a, ma onnye nea merekyerɛw mo yi ntom efisɛ ɛyɛ Awurade ahyɛde.+ 38 Na sɛ obi nso nnim a, onnim ara. 39 Ne saa nti, me nuanom, monkɔ so nhwehwɛ nkɔmhyɛ denneennen,+ nanso ɛnsɛ sɛ mobara kasa foforo.+ 40 Na mmom momma biribiara nkɔ so fɛfɛɛfɛ a nhyehyɛe da ho.+\n1 Korintofo 14


NNIPA a wɔwɔ wiase nyinaa nim Yehowa Adansefo sɛ wɔmfa wɔn ho nhyehyɛ amanyɔsɛm ne akodi biara mu. Wogye di paa sɛ ɛsɛ sɛ ‘wɔde wɔn nkrante yɛ nsɔw,’ na ɛnsɛ sɛ ‘wosua akodi bio.’ (Yesaia 2:4) Sɛ obi pɛ sɛ ɔkɔ sraadi a, wonsiw no kwan. Sɛ Ɔdansefo bi tiboa remma no kwan mma ɔmfa ne ho nhyɛ sraadi mu, nanso ɛyɛ mmara wɔ ne man mu sɛ ɛsɛ sɛ obiara kɔ sraadi nso ɛ? Saa asɛm yi bi na ɛtoo aberante bi a wɔfrɛ no Vahan Bayatyan.\nNea Ɛmaa Asɛm no Kopuee Europe Asɛnnibea Kunini Hɔ\nWɔwoo Vahan April 1983 wɔ Armenia. Ɔne n’abusuafo binom fii ase ne Yehowa Adansefo suaa Bible afe 1996, na bere a odii mfe 16 no, ɔbɔɔ asu. Bible a Vahan suae no ma obenyaa obu kɛse maa Yesu Kristo nkyerɛkyerɛ, na emu biako ne akwankyerɛ a Yesu de maa n’akyidifo sɛ, ɛnsɛ sɛ wɔfa akode kɔ ɔko. (Mateo 26:52) Vahan bɔɔ asu no, ankyɛ koraa na asɛm kɛse bi sii a na ehia sɛ ɔkyerɛ baabi a ogyina.\nArmenia mmara kyerɛ sɛ, sɛ ɔbarima biara di mfe 18 a, ɔpɛ oo, ɔmpɛ oo, ɔbɛkɔ sraadi. Sɛ obi bu saa mmara yi so a, wotumi de no to afiase bɛyɛ mfe abiɛsa. Ɛwom, na ɛnhaw Vahan sɛ ɔbɛyɛ biribi de aboa ne manfo, nanso esiane Bible a na wasua nti, na ɔmpɛ sɛ ɔbɛyɛ biribiara ama ne tiboa abu no fɔ. Enti dɛn na ɔyɛe?\nAfe 2001 na bere soe sɛ Vahan kɔ sraadi no, enti ofii ase kyerɛw nkrataa kɔmaa Armenia mpanyimfo. Ɔkae wɔ ne nkrataa no mu sɛ ɔrentumi mfa ne ho nhyɛ sraadi mu, efisɛ ɛne ne som mu gyidi nhyia na ɛbɛma ne tiboa abu no fɔ. Ɔsan kyerɛe sɛ, sɛ wɔma no adwuma foforo biara a ɛmfa sraadi ho a, ɔbɛyɛ ahyɛ anan.\nVahan Bayatyan, ogyina Nubarashen Afiase anim wɔ Armenia\nAfe biako twaam, na saa bere no nyinaa na Vahan gu so rekyerɛw nkrataa kɔma mpanyimfo no sɛ wɔnte no ase. Nanso, September 2002 mu no, wɔkyeree Vahan bɔɔ no kwaadu sɛ waguan sraadi. Wobuu no fɔ sɛ wɔmfa no nto afiase afe ne fã. Nanso na aban lɔya no te nka sɛ asotwe no mu nyɛ den papa. Wodii asɛm no wiei no, ɔsram biako pɛ akyi no, aban lɔya no san de asɛm no kɔdan asɛnnibea foforo sɛ wommia asotwe no mu. N’asɛm ara ne sɛ, sɛ Vahan ka sɛ ne som nti ne tiboa mma no kwan sɛ ɔbɛkɔ sraadi a, “enni nnyinaso biara na ɛyɛ hu nso.” Asɛnnibea a wɔde asɛm no kɔdan wɔn no gye toom, na wɔde afe kaa Vahan ho.\nVahan nso de asɛm no kɔdan Armenia asɛnnibea kunini no. January 2003 mu no, Asɛnnibea Kunini no gyee asɛnnibea a wɔde asɛm no kɔdan wɔn no atemmu toom. Ntɛm pa ara na woyii Vahan kɔɔ afiase foforo; wɔde no kɔtoo awudifo ne wɔn a wɔtɔn nnubɔne ne mmonnaatofo mu.\nSɛnea Asɛm no Kɔɔ so Wɔ Europe Asɛnnibea Hɔ\nAfe 2001 na Armenia bɛkaa Europe Bagua no ho. Enti sɛ wɔka obi asɛm wɔ Armenia na wante ne ho ase a, otumi de kɔdan Europe Asɛnnibea a Ɛhwɛ Nnipa Ahofadi Ho Nsɛm So no. Saa na Vahan yɛe. Asɛm a ɔde kɔtoo asɛnnibea no anim ne sɛ asotwe a wɔde maa no no tia Ahyɛde a ɛto so 9 a ɛwɔ Europe Asɛnnibea a Ɛhwɛ Nnipa Ahofadi Ho Nsɛm So mmara mu no. Ɔkae sɛ ahyɛde yi kyerɛ sɛ, sɛ obi tiboa bebu no fɔ wɔ sraadi ho a, ɔwɔ hokwan sɛ ɔtwe ne ho fi sraadi ho, enti Asɛnnibea no nhwɛ nka n’asɛm mma no. Nea na ɔrehwehwɛ no, na ebi nsii da.\nOctober 27, 2009 no, Europe Asɛnnibea no buaa asɛm no. Asɛnnibea no kae sɛ mmara a ɛwɔ hɔ dedaw nti, tiboa ho asɛm a ɛwɔ Europe Bagua no Ahyɛde a ɛto so 9 mu no, obi rentumi nnyina so nka ne tiboa haw no nti, ɔbɛtwe ne ho afi sraadi ho.\nBayatyan ne ne yere Tsovinar, ne wɔn ba Vahe\nBere a wobuaa asɛm no, na wɔayi Vahan afi afiase dedaadaw ama waware mpo awo. Atemmu no anyɛ Vahan dɛ koraa. Afei de na ato adwennwene: Obegyaa asɛm no mu? Anaasɛ ɔde bɛkɔ Europe Asɛnnibea no Bagua Kɛse no anim? Ɔde asɛm no kɔdan Bagua Kɛse no. Esiane sɛ nsɛm mmiako mmiako bi pɛ na Bagua no di nti, Vahan ani gyei sɛ wɔpenee so sɛ wɔbɛsan ahwɛ n’asɛm no.\nJuly 7, 2011 na Europe Asɛnnibea no Bagua Kɛse no buaa asɛm no wɔ Strasbourg, France. Baguafo 17 a wohyiae no, wɔn mu 16 gye toom sɛ Armeniafo atiatia Vahan Bayatyan fahodi so; obiako pɛ na ɔne wɔn anyɛ adwene. Bagua no kae sɛ bere a Vahan kae sɛ ne tiboa mma no kwan mma ɔnkɔ sraadi no, ɛyɛ mfomso sɛ wɔde no too afiase. Baguani biako pɛ a ɔne wɔn anyɛ adwene no, Armenia na ofi.\nBayatyan ne ne lɔyafo no wɔ Europe Asɛnnibea a Ɛhwɛ Nnipa Ahofadi Ho Nsɛm So, November 24, 2010\nDɛn na ɛma asɛm yi yɛ nwonwa? Nea enti a ɛyɛ nwonwa ne sɛ ebi nsii da wɔ Europe Asɛnnibea no abakɔsɛm mu sɛ wobegye atom sɛ Europe Bagua no Ahyɛde a ɛto so 9 no ma kwan sɛ obi tiboa nti, otumi twe ne ho fi sraadi ho. Nea asɛnnibea no kae no kyerɛ sɛ, aman a wɔwɔ ka-bi-ma-menka-bi amammu no, sɛ obi ka sɛ ne tiboa mma no kwan sɛ ɔnkɔ sraadi a, wɔrentumi mfa no nto afiase; wɔyɛ saa a, na wɔretiatia ne fahodi so.\nAsɛm a asɛnnibea no ka faa Yehowa Adansefo gyinabea wɔ sraadi ho ne sɛ: “Enti asɛnnibea no abehu sɛ biribiara kyerɛ sɛ nea n’asɛm abɛtɔ gua no, ne som mu gyidi nti na ne tiboa mma no kwan sɛ ɔbɛkɔ sraadi; ne gyidi no nso nyɛ nnipa ani so de, na ɛmma kwan koraa sɛ ɔbɛkɔ sraadi.”\nNea Wɔyɛe Wɔ Gyinaesi no Ho\nBɛboro mfe 20 ni, Yehowa Adansefo bɛboro 450 a wɔn tiboa mma wɔn kwan mma wɔnkɔ sraadi na wɔabu wɔn fɔ wɔ Armenia. Bere a yɛreyɛ nhoma yi ho adwuma no, na mmerante 58 na wɔwɔ saa ɔman no mu a wɔda afiase esiane sɛ wɔn gyidi mma wɔn kwan sɛ wɔnkɔ sraadi nti. Saa nkurɔfo no mu baanum de, wodii Bayatyan asɛm a abɛyɛ sɛnnahɔ no wiei ansa na wɔde wɔn regu afiase. * Mmerante no mu biako de, ɔde krataa kɔmaa aban lɔya sɛ, kwaadu a ɔde abɔ no sɛ wadi mfomso sɛ ne tiboa a ebebu no fɔ nti wankɔ sraadi no, ontwa mu, nanso wampɛ ammua. Aban lɔya no nso kyerɛw kɔmaa no sɛ: “Bayatyan asɛm no ho atemmu a Europe Asɛnnibea no de too gua July 7, 2011 no, ɛmfa ne de no ho, efisɛ ɛda adi pefee sɛ ɛne asɛm yi nni hwee yɛ.”\nƐyɛɛ dɛn na aban lɔya no kaa saa? Bere a wɔbɔɔ Vahan Bayatyan kwaadu no, na wonni nhyehyɛe biara a wɔde si sraadi ananmu. Seesei Armenia aban no kyerɛ sɛ afei de wɔahyɛ mmara bi a ɛkyerɛ sɛ, sɛ obi mpɛ sɛ ɔkɔ sraadi a, obetumi ayɛ adwuma foforo ahyɛ anan. Nanso adwuma a obi betumi ayɛ ahyɛ anan no nso wɔ asraafo nsam, enti akɔyɛ ne ho Kwasi kɔ na ogyina nkwantia.\nVahan Bayatyan ani agye sɛ wodii asɛm no maa no na abɛyɛ sɛnnahɔ. Seesei atemmu yi ama ada adi sɛ ɛnsɛ sɛ Armenia man no kɔ so tetee wɔn a wɔn gyidi nti wɔmpɛ sɛ wɔkɔ sraadi no na wɔde wɔn gu afiase.\nƐnyɛ Yehowa Adansefo adwene ne sɛ wɔbɛyɛ ama ɔman bi asesa ne mmara. Nanso sɛnea aberantewa Vahan Bayatyan yɛe no, wɔbɔ mmɔden fa mmara kwan so bɔ wɔn fahodi ho ban na obiara antiatia so wɔ wɔn man mu. Adɛn nti na wɔyɛ saa? Efisɛ wɔpɛ sɛ wɔtena ase asomdwoe mu na wɔyɛ setie ma wɔn Kannifo Yesu Kristo mmara.\n^ nky. 17 Wobuu wɔn mu baanu fɔ July 7, 2011, na saa da no ara nso na Europe asɛnnibea no buaa Bayatyan asɛm no.


2 Ahene 24 | Intanɛt So Bible| Wiase Foforɔ Nkyerɛaseɛ\n2 Ahene 24:1-20\n24 Ne nna mu na Babilon hene Nebukadnesar+ tu bae, na Yehoiakim bɛyɛɛ n’akoa+ mfe abiɛsa. Nanso ɔdanee ne ho sɔre tiaa no. 2 Na Yehowa somaa Kaldea+ afowfo ne Siria afowfo ne Moab+ afowfo ne Ammon afowfo baa no so; ɔsomaa wɔn baa Yuda so sɛ wɔmmɛsɛe no sɛnea Yehowa asɛm+ a ɔnam ne nkoa adiyifo no so kae no te. 3 Yehowa asɛm so na eyi nam baa Yuda so sɛ obeyi+ no afi n’anim, Manase+ bɔne a ɔyɛe nyinaa, 4 ne afei mogya a edi bem+ a ohwie gui na ɔde mogya a edi bem hyɛɛ Yerusalem mã no nti. Na Yehowa ampɛ sɛ ɔde befiri.+ 5 Yehoiakim+ ho nsɛm a aka ne nea ɔyɛe nyinaa, wɔakyerɛw wɔ Yuda ahene bere so nsɛm nhoma+ no mu. 6 Na Yehoiakim ne n’agyanom kɔdae,+ na ne ba Yehoiakin bedii n’ade. 7 Na Egypt hene amfi n’asase so+ amma bio da,+ efisɛ Babilon hene faa Egypt hene+ nneɛma nyinaa, efi Egypt subon+ ho kosi asubɔnten Eufrate+ ho. 8 Yehoiakin+ bedii ade no, na wadi mfe dunwɔtwe, na odii hene asram abiɛsa wɔ Yerusalem.+ Ne maame din de Nehusta a ɔyɛ Elnatan a ofi Yerusalem no ba. 9 Ɔyɛɛ Yehowa ani so bɔne sɛnea ne papa yɛe no ara.+ 10 Saa bere no mu na Babilon hene Nebukadnesar nkoa baa Yerusalem so, na wobetwaa kurow no ho hyiae.+ 11 Na Babilon hene Nebukadnesar baa kurow no so bere a na ne nkoa atwa ho ahyia+ no. 12 Akyiri yi, Yuda hene Yehoiakin fii adi kɔɔ Babilon+ hene nkyɛn, ɔne ne maame+ ne n’asomfo ne ne mmapɔmma ne n’ahemfie mpanyimfo; Babilon hene faa no dommum, n’ahenni afe a ɛto so awotwe+ mu. 13 Afei ɔfaa Yehowa fie akorade nyinaa ne ahemfie akorade+ no kɔe, na otwitwaa sika anwenne+ a Israel hene Solomon yɛe wɔ Yehowa asɔredan mu no nyinaa mu asinasin sɛnea Yehowa kae no. 14 Na ɔde Yerusalemfo nyinaa ne mmapɔmma+ no nyinaa ne mmarima akokodurufo a wɔn ho yɛ den+ no nyinaa, ne adwumfo+ ne abantofo no nyinaa, nnipa mpem du, kɔɔ nkoasom mu.+ Wɔannyaw obiara gye asase no so mmɔborɔfo+ nko. 15 Saa na ɛyɛe a ɔfaa Yehoiakin+ kɔɔ nkoasom mu wɔ Babilon,+ na ɔhene maame+ ne ɔhene yerenom ne n’ahemfie mpanyimfo+ ne asase no so atitiriw nso, ɔde wɔn fi Yerusalem kɔɔ nkoasom mu wɔ Babilon. 16 Na Babilon hene de mmarima akokodurufo a wɔn ho yɛ den nyinaa, nnipa mpemnson, ne adwumfo ne abantofo apem, ne mmarima a wɔkɔ ɔsa nyinaa kɔɔ nkoasom mu wɔ Babilon.+ 17 Bio nso, Babilon hene+ yɛɛ ne papa nua Matania+ hene sii n’ananmu, na ɔsesaa ne din frɛɛ no Sedekia.+ 18 Sedekia+ bedii ade no, na wadi mfe aduonu biako, na odii hene mfe dubiako wɔ Yerusalem. Ne maame din de Hamutal+ a ɔyɛ Yeremia a ofi Libna no ba. 19 Ɔyɛɛ Yehowa ani so bɔne sɛnea Yehoiakim yɛe no ara.+ 20 Nneɛma a esisii wɔ Yerusalem ne Yuda yi na ɛmaa Yehowa bo fuwii,+ kosii sɛ ɔtow wɔn fii n’anim kyenee.+ Na Sedekia tew Babilon hene so atua.+\n2 Ahene 24


Bible Mu Nsɛm Adebɔ De Besi Nsuyiri No So - Yehowa Adansefo Intanɛt Dwumadibea\nƐhe na ɔsoro ne asase fi bae? Ɛyɛɛ dɛn na owia, ɔsram, nsoromma, ne nneɛma pii a ɛwɔ asase so no bae? Bible ma mmuae a ɛyɛ nokware bere a ɛka sɛ Onyankopɔn na ɔbɔe no. Enti yɛn nhoma no de Bible mu nsɛm a ɛfa adebɔ ho na efi ase.\nWɔkyerɛ sɛ na Onyankopɔn abɔde a wodi kan no yɛ ahonhom, te sɛ ɔno ankasa. Na wɔyɛ abɔfo. Nanso wɔbɔɔ asase no maa nnipa te sɛ yɛn. Enti Onyankopɔn yɛɛ ɔbarima ne ɔbea a wɔfrɛ wɔn Adam ne Hawa, na ɔde wɔn traa turo fɛfɛ bi mu. Nanso wɔantie Onyankopɔn na wɔn nkwa bɔɔ wɔn.\nNe nyinaa mu no, efi bere a ɔbɔɔ Adam besi Nsuyiri kɛse no so no yɛ mfe 1,656. Saa bere yi mu no nnipa bɔne pii traa ase. Ɔsoro no, na honhom abɔde a aniwa nhu wɔn, Satan ne n’abɔfo bɔne no wɔ hɔ. Asase so no, na Kain ne nnipa bɔne afoforo pii wɔ hɔ, a na nnipa bi a wɔwɔ ahoɔden soronko bi ka ho. Nanso na nnipa pa bi nso wɔ asase so—Habel, Henok ne Noa. Ɔfã a EDI KAN yi mu no, yɛbɛkenkan saa nnipa yi ne nneɛma yi nyinaa ho nsɛm.


Samuel Nhoma A Ɛto So Abien 23:1-39\nDawid nsɛm a etwa to (1-7)\nNneɛma a Dawid akatakyi no tumi yɛe (8-39)\n23 Eyinom ne Dawid nsɛm a etwa to:+ “Yese ba Dawid+ nsɛm ni;Ɔno ne ɔbarima a wɔmaa no so,+Nea Yakob Nyankopɔn sraa no,+Nea ɔtoo nnwom dɛdɛ+ wɔ Israel no. 2 Yehowa honhom nam me so kasae;+Ná n’asɛm wɔ me tɛkrɛma so.+ 3 Israel Nyankopɔn kasae,Israel Botan no+ ka kyerɛɛ me sɛ: ‘Sɛ nea odi adasamma so no yɛ ɔtreneeni,+Na sɛ odi hene wɔ Onyankopɔn suro mu a,+ 4 Ɛte sɛ anɔpa hann, bere a owia apue,+Anɔpa a omununkum nni hɔ. Ɛte sɛ bere a osu atɔ awie na owia abɔAma sare afifi asaase so.’+ 5 Ɛnyɛ saa na me fi te wɔ Onyankopɔn ani so anaa? Efisɛ ɔne me ayɛ daa apam,+Na watoto ho biribiara ma agyina. Sɛnea me nkwagye ne m’anigye nyinaa gyina so no,Ɛnyɛ ɛno nti na ɔbɛma anyin anaa?+ 6 Ahuhufo nyinaa, wɔbɛtow wɔn agu+ te sɛ nwura;*Obi rentumi mfa ne nsa nsesaw. 7 Sɛ onipa rekɔsesaw a,Gye sɛ ɔde dade ne peaw hyehyɛ ne ho;Ogya na wɔde bɛto mu ahyew no dwerɛbee.” 8 Dawid akatakyi no+ din ni: Takemoni Yoseb-Basebet a ɔyɛ baasa no so panyin.+ Ɔno na ogyinaa ne nan so de peaw kunkum nnipa 800 da koro. 9 Ahohi aseni Dodo+ ba Eleasar+ na odi hɔ. Ɔka akatakyi baasa a na wɔne Dawid nam a wɔkekaa nsɛm de buu Filistifo no animtiaa no ho. Ná wɔaboaboa wɔn ho ano wɔ hɔ sɛ wɔrebedi ako, na bere a Israel mmarima san wɔn akyi no, 10 ɔno na ɔsɔre kunkum Filistifo no, na eduu baabi no, sekan a okura no nti, ne nsa yɛɛ no yaw na egyenee.+ Enti saa da no, Yehowa ma wodii nkonim* kɛse;+ na asraafo no dii n’akyi yiyii wɔn a wakunkum wɔn no ho nneɛma. 11 Hararini Agee ba Samma na odi hɔ. Na Filistifo no boaboaa wɔn ho ano wɔ Lehi; ná asaase bi da hɔ a asedua ayɛ so ma, na Filistifo no nti, na nkurɔfo no aguan afi hɔ. 12 Nanso ɔtew gyinaa asaase no mfinimfini kunkum Filistifo no de bɔɔ asaase no ho ban; Yehowa ma wodii nkonim* kɛse.+ 13 Atitiriw 30 no mu baasa kɔɔ Dawid nkyɛn wɔ Adulam+ ɔbodan no mu twabere, bere a na Filistifo asraafo akɔsoɛ Refaim Bon+ no mu.* 14 Saa bere no, na Dawid wɔ abannennen+ no mu, na na Filistifo awɛmfo dɔm nso wɔ Betlehem. 15 Ɛnna Dawid kae sɛ: “O minya Betlehem kurow pon ano abura mu nsu a, anka mɛnom!” 16 Ɛhɔ ara na akatakyi baasa no de anuɔden bɔ wuraa Filistifo asoɛe no mu, na wɔkɔsaw Betlehem kurow pon ano abura mu nsu, na wɔde brɛɛ Dawid. Nanso wannom, na mmom ohwie guu fam maa Yehowa.+ 17 Na ɔkae sɛ: “O Yehowa, ɛmpare me sɛ mɛyɛ saa! Mmarima a wɔde wɔn nkwa* too wɔn nsam yi mogya na mennom anaa?”+ Enti wannom. Eyi ne nea n’akatakyi baasa no yɛe. 18 Seruia+ ba Yoab nua Abisai+ nso, na ɔyɛ baasa foforo so panyin. Ɔno na ogyinaa ne nan so de peaw kunkum nnipa 300; ná wagye din te sɛ baasa no.+ 19 Mmarima baasa no mu no, ɔno na na wagye din kɛse, na na ɔno ne wɔn so panyin, nanso wanto baasa a wodi kan no. 20 Yehoiada ba Benaia+ yɛ ɔkokodurufo* a ɔyɛɛ nneɛma pii wɔ Kabseel.+ Okum Moabni Ariel mma mmarima baanu no, na da bi a na sukyerɛmma atɔ nso, osian kɔɔ abura mu kokum gyata bi.+ 21 Ɔno ara nso na okokum Egyptni ɔbran bi no. Ná Egyptni no kura peaw, nanso ɔde abaa kɔɔ Egyptni no so kohwim peaw no fii ne nsam, na ɔde peaw no kum no. 22 Saa nneɛma yi na Yehoiada ba Benaia yɛe, na ogyee din te sɛ akatakyi baasa no. 23 Ná wagye din sen aduasa no mpo, nanso wanto baasa a wodi kan no. Ne nyinaa akyi, Dawid de no sii n’awɛmfo so panyin. 24 Ná Yoab nua Asahel+ ka aduasa no ho; wɔn a wɔka ho ne Betlehemni+ Dodo ba Elhanan, 25 Harodni Samma, Harodni Elika, 26 Paltini Heles,+ Tekoani Ikes ba Ira,+ 27 Anatotni+ Abiesar,+ Husani Mebunai, 28 Ahohini Salmon, Netofani Maharai,+ 29 Netofani Baanah ba Heleb, Ribai ba Yitai a ofi Benyaminfo kurow Gibea mu, 30 Piratonni Benaia,+ Hidai a ofi Gaase+ subon no mpɔtam hɔ, 31 Arbatni Abi-Albon, Bahurimni Asmawet, 32 Saalbonni Eliaba, Yasen mma, Yonatan, 33 Hararini Samma, Hararini Sarar ba Ahiam, 34 Maakatni ba Ahasbai ba Elifelet, Giloni Ahitofel+ ba Eliam, 35 Karmelni Hesro, Arabiani Paarai, 36 Natan a ofi Soba ba Yigal, Gadni Bani, 37 Ammonni Selek, Beerotni Naharai a na okura Seruia ba Yoab akode, 38 Yitrini+ Ira, Yitrini Gareb, 39 ne Hitini Uria.+ Wɔn nyinaa si 37.


Wiemuhyɛn Gyinabea - Wikipedia\nWiemuhyɛn Gyinabea pronounciation of "Wiemuhyɛn Gyinabea" (help·info) yɛ bea nipa akwanfufoɔ ne nneɛma foro Wiemuhyɛn.\nSɛ yɛka sɛ Wiemuhyɛn Gyinabea a na ɛkyerɛ aerodrome wɔ borɔfo kasa mu a, ɛwɔ adan ne afaafa ahodoɔ beberee, ɛbinom wɔ hɔ a yɛde ma akwantufoɔ a wɔrefa wiemuhyɛn de atu kwan. Wiemuhyɛn Gyinabea biara wɔ nnoɔma ahodoɔ bi a ɛboa ne dwumadie bi te sɛ baabi a Wiemuhyɛn no tumi Gyina, ɛna ɛsane nso wɔ biribi a yɛfrɛ no sɛ a control tower. Wiemuhyɛn Gyinabea biara nso yɛ baabi a sɛ wiemhyɛn bi firi soro reba fom a ɛdi kan kɔsi hɔ ansa na abɛgyina, a mpɛmpii no ɛyɛ kwan a wogyina so a wohunu wanim ntentensoɔ a, ɛhɔ na sɛ wiemhyɛn no rebɛtu akɔ soro foforɔ anaa sɛ ɛfiri soro nso rebɛsi fam nso a wɔfa anaa biribi a yɛfrɛ no sɛ helipad, na berɛ biara no control towers, hangars ne terminals ahodoɔ no nyinaa benbɛn no. Wiemhyɛn akɛseakɛseɛ no nyinaa wɔ biribi a yɛfrɛ no sɛ airport aprons, taxiway bridges, air traffic control centres, passenger facilities bi te sɛ baabi a yɛdidi (restaurants) ɛne baabi a akwantufoɔ tena gye wɔn ahome (lounges), ɛna emergency services ahodoɔ. wɔ aman ahodoɔ bi so, titirew ne US man no, wɔn wiemhyɛn gyinabea ahodoɔ no nyinaa wɔ biribi a yɛfrɛ no sɛ fixed-base operators baako anaa deɛ ɛboro saa, a ne dwumadie ne sɛ "serving general aviation".\nWiemhyɛn gyinabea ahodoɔ[sesa]\nWiemhyɛn gyinabea a ɛsom helicopters nko ara no yɛfrɛ no heliport. Wiemhyɛn gyinabea a seaplane ahodoɔ ne amphibious aircraft ahodoɔ fa hɔ no yɛfrɛ no seaplane base. Saa base a yɛreka ho asɛm yi wɔ stretch of open water for takeoffs ɛne landings, and seaplane docks for tying-up.\nWiemhyɛn gyinabea ahodoɔ a wiemhyɛn tumi tu firi hɔ kɔ ɔman foforɔ so no beberee no ara wɔ beaeɛ ahodoɔ pii de ma customsfoɔ ɛne passport control ɛna afei incorporating all the aforementioned elements. Saa wiemhyɛn no yɛhu no sɛ ɛyɛ rank among the most complex and largest of all built typologies, with 15 of the top 50 buildings by floor area being airport terminals.\n↑ Wragg, D.; Historical dictionary of aviation, History Press 2008\nYɛ yi fii "https://tw.wikipedia.org/w/index.php?title=Wiemuhyɛn_Gyinabea&oldid=63198"\nNsesae ba kratafa yi so da 2 Ɔbɛnem 2022, mmere 22:47.


Nnwom 49 AKCB - Mateo 49 MTDS\n1Muntie, mo saa nnipa yi nyinaa;\nmonyɛ aso, mo a mowɔ wiase yi mu nyinaa,\n2nea ɔyɛ abomfiaa ne nea odi mu,\nadefo ne ahiafo nyinaa.\n3Mʼano bɛka anyansasɛm;\nnsɛm a efi me koma mu bɛma nhumu.\n4Mɛbrɛ mʼaso ase atie mmebusɛm;\nna sanku na mede bɛkyerɛ mʼabisae ase.\n5Adɛn nti na ɛsɛ sɛ misuro, bere a nna bɔne aba,\nbere a amumɔyɛfo nnaadaafo atwa me ho ahyia,\n6wɔn a wɔde wɔn ho to wɔn ahonya so\nna wɔde wɔn ade dodow hoahoa wɔn ho?\n7Onipa biara rentumi nnye ne yɔnko nkwa\nna ɔrentumi mfa mpata biara mma Onyankopɔn,\n8nkwa ho mpata bo yɛ den,\nakatua biara renso,\n9sɛ ɛbɛma no atena ase afebɔɔ\na ɔrenhu porɔwee.\n10Obiara nim pefee sɛ anyansafo wu;\nsaa ara na nkwaseafo ne agyimifo nso wu,\nna wogyaw wɔn ahonya hɔ ma afoforo.\n11Wɔn nna bɛyɛ wɔn afi afebɔɔ,\nwɔn atenae wɔ awo ntoatoaso bere a enni awiei mu,\nɛmfa ho sɛ wɔde wɔn din atoto nsase so.\n12Na onipa ahonya nyinaa akyi no, ɔrentena hɔ daa;\nɔte sɛ mmoa a wowu no ara.\n13Eyi ne nea ɛda hɔ ma wɔn a wogye wɔn ho di,\nne wɔn akyidifo a wɔfoa wɔn nsɛm so.\n14Wɔte sɛ nguan, na wɔbɛkɔ ɔda mu,\nna owu de wɔn bɛyɛ nʼaduan.\nAtreneefo bedi wɔn so anɔpa;\nwɔn nipadua bɛporɔw wɔ ɔda mu,\nna wɔne wɔn adan akɛse no ntam akwan bɛware.\n15Nanso Onyankopɔn begye me afi ɔda mu;\nampa ara, ɔde me bɛkɔ ne nkyɛn.\n16Sɛ onipa nya ne ho a, mma ɛnnhaw wo;\nna sɛ ne fi anigye yɛ bebree a, mma ɛnnhaw wo;\n17efisɛ, sɛ owu a ɔremmfa hwee nkɔ,\nnʼanuonyam ne no renkɔ amoa mu.\n18Mpo ɔte ase no, ɔfaa no sɛ wɔahyira no,\nefisɛ wɔkamfo nnipa bere a wodi yiye,\n19nanso ɔbɛkɔ akɔka nʼagyanom ho,\nwɔn a wɔrenhu nkwa hann ara da no.\n20Onipa a ɔwɔ ahonya na onni nhumu no\nte sɛ mmoa a wowu.\nAKCB : Nnwom 49


Numeri 23 | Intanɛt So Bible| Wiase Foforɔ Nkyerɛaseɛ\nBaalam anwensɛm a edi kan (1-12)\nBaalam anwensɛm a ɛto so abien (13-30)\n23 Na Baalam ka kyerɛɛ Balak sɛ: “Si afɔremuka ason wɔ ha,+ na fa anantwinini ason ne adwennini ason bɔ afɔre ma me.” 2 Ntɛm ara na Balak yɛɛ nea Baalam kae no. Na Balak ne Baalam de nantwinini baako ne odwennini baako bɔɔ afɔre wɔ afɔremuka biara so.+ 3 Na Baalam san ka kyerɛɛ Balak sɛ: “Gyina wo hyew afɔre no ho, na mereba. Ebia Yehowa bɛka biribi akyerɛ me. Na nea ɔbɛma mahu biara, mɛka akyerɛ wo.” Enti okogyinaa koko bi a ɛso ayɛ kwabokwabo so. 4 Na Onyankopɔn ne Baalam kasae,+ na Baalam ka kyerɛɛ No sɛ: “Masisi afɔremuka ason asesa so, na mede nantwinini baako ne odwennini baako abɔ afɔre wɔ afɔremuka biara so.” 5 Na Yehowa de asɛm yi hyɛɛ Baalam ano sɛ:+ “San kɔ Balak nkyɛn, na sɛɛ na ka.” 6 Enti ɔsan kɔe, na okohui sɛ Balak ne Moab mpanyimfo nyinaa gyinagyina ne hyew afɔre no ho. 7 Ɛnna ɔde yɛɛ anwensɛm kae sɛ:+ “Moab hene Balak abɛfa me afi Aram,+Ɔde me fi apuei fam mmepɔw so aba sɛ: ‘Bra bɛdome Yakob ma me. Yiw, bra bɛbɔ Israel dua.’+ 8 Wɔn a Onyankopɔn nnomee wɔn no, ɛbɛyɛ dɛn na madome wɔn? Na wɔn a Yehowa mmɔɔ wɔn dua no, ɛbɛyɛ dɛn na mabɔ wɔn dua?+ 9 Sɛ migyina abotan atifi a, mihu wɔn,Na sɛ migyina nkoko so a, m’ani tua wɔn. Wɔyɛ nkurɔfo a wɔn nko ara te hɔ;+Wɔmfa wɔn ho mfra amanaman no.+ 10 Hena na obetumi akan Yakob mfuturu?+Na hena na obetumi akan Israel nkyem anan mu baako mpo? Ma minwu* atreneefo wu,Na ma m’awiei nyɛ sɛ wɔn.” 11 Ɛnna Balak bisaa Baalam sɛ: “Ɛdɛn na woayɛ me yi? Mede wo bae sɛ bɛdome m’atamfo, nanso nhyira na wode aguare wɔn.”+ 12 Na ɔkae sɛ: “Nea Yehowa de bɛhyɛ m’ano no, ɛnyɛ ɛno na ɛsɛ sɛ meka anaa?”+ 13 Ɛnna Balak ka kyerɛɛ no sɛ: “Mepa wo kyɛw bra ma yɛnkɔ baabi foforo a wubehu wɔn. Wɔn mu kakraa bi na wubehu wɔn; worenhu wɔn nyinaa. Dome wɔn ma me wɔ hɔ.”+ 14 Enti ɔde no kɔɔ Sofim sare so, Pisga atifi,+ na osii afɔremuka ason de nantwinini baako ne odwennini baako bɔɔ afɔre wɔ afɔremuka biara so.+ 15 Na Baalam ka kyerɛɛ Balak sɛ: “Wo de, gyina wo hyew afɔre ho na menkɔ hɔ nkotie nea Ɔbɛka.” 16 Na Yehowa ne Baalam kasae, na ɔde n’asɛm hyɛɛ n’ano sɛ:+ “San kɔ Balak nkyɛn, na sɛɛ na ka.” 17 Enti ɔsan kɔe, na okohui sɛ ogyina ne hyew afɔre no ho retwɛn, na na Moab mpanyimfo gyinagyina ne nkyɛn. Na Balak bisaa no sɛ: “Asɛm bɛn na Yehowa kae?” 18 Ɛnna ɔde yɛɛ anwensɛm yi sɛ:+ “Balak, sɔre na tie. O, Sipor ba, tie me. 19 Onyankopɔn nyɛ onipa dasani na wadi atoro,+Na ɔnyɛ onipa ba na wasesa n’adwene.*+ Sɛ ɔka biribi a, ɔrenyɛ anaa? Na sɛ ɔkasa a, ɔrenyɛ nea waka no anaa?+ 20 Hwɛ! Wɔde me aba sɛ mimmehyira;Seesei Wahyira,+ na merentumi nnan no.+ 21 Ɔrempene mma obiara mfa Yakob nkɔ aduru so,Na ɔremma ɔhaw biara mma Israel so. Ne Nyankopɔn Yehowa ka ne ho,+Wɔbɔ gye no so sɛ ɔhene wɔ wɔn mu. 22 Onyankopɔn de wɔn fi Egypt reba.+ Ɔte sɛ ɛkoɔ* mmɛn a ɛboa wɔn.+ 23 Obiara to Yakob aduru a ɛrennya no,+Obiara rentumi nkɔ Israel ho abisa mpɛ mmusu mma wɔn.+ Seesei nea wɔbɛka afa Yakob ne Israel ho ne sɛ: ‘Monhwɛ nea Onyankopɔn ayɛ!’ 24 Hwɛ, ɔman a ɛbɛsɔre agyina te sɛ gyata ni,Na ɔbɛma ne mu so te sɛ gyata.+ Ɔremmutuw hɔ gye sɛ wakyere aboa bi awe,Na wanom wɔn a wakum wɔn no mogya.” 25 Na Balak ka kyerɛɛ Baalam sɛ: “Sɛ worentumi mmɔ no dua a, ɛnde nhyira no.” 26 Ɛnna Baalam ka kyerɛɛ Balak sɛ: “Manka ankyerɛ wo sɛ, ‘Nea Yehowa bɛka biara mɛyɛ’?”+ 27 Na Balak ka kyerɛɛ Baalam sɛ: “Mepa wo kyɛw bra ma memfa wo nkɔ baabi foforo. Ebia ɛhɔ de nokware Nyankopɔn no bɛpene ama woadome no ama me.”+ 28 Enti Balak de Baalam kɔɔ Peor atifi a ɛhwɛ Yesimon* no so.+ 29 Na Baalam ka kyerɛɛ Balak sɛ: “Si afɔremuka ason wɔ ha, na fa anantwinini ason ne adwennini ason bɔ afɔre ma me.”+ 30 Enti Balak yɛɛ nea Baalam kae no, na ɔde nantwinini baako ne odwennini baako bɔɔ afɔre wɔ afɔremuka biara so.\n^ Anaa “me kra nwu.”\n^ Anaa “wanu ne ho.”\n^ Ebetumi nso akyerɛ, “anwea pradadaa; sare.”


Nnwom 138 NA-TWI - Aseda mpaebɔ - Awurade, mifi me koma - Bible Gateway\nNnwom 137Nnwom 139\nNnwom 138 Nkwa Asem (NA-TWI)\n138 Awurade, mifi me koma nyinaa mu meda wo ase. Meto wo ayeyi dwom wɔ anyame no anim. 2 M’ani kyerɛ wo fi kronkron no, kotow, kamfo wo din esiane wo dɔ a ɛwɔ hɔ daa no ne wo nokware nti, efisɛ woada no adi sɛ, wo din ne w’ahyɛde yɛ tumi. 3 Bere a mefrɛɛ wo no, wubuaa me; wonam w’ahoɔden so hyɛɛ me den. 4 Ahene a wɔwɔ wiase nyinaa bɛkamfo wo, Awurade efisɛ, wɔate wo bɔhyɛ no. 5 Wɔbɛto nea woayɛ ne w’anuonyam kɛse no ho dwom. 6 Ɛwom sɛ wokorɔn de, nanso wohwɛ wɔn a wɔwɔ fam pɛɛ no na ahantanfo rentumi mfa wɔn ho nhintaw wo. 7 Sɛ ɔhaw twa me ho hyia a, wugye me. Woko tia m’atamfo a wɔn bo afuw no, na wonam wo tumi so gye me. 8 Ɛbɔ biara a woahyɛ no, wubedi so; Awurade, wo dɔ wɔ hɔ daa.Wie adwuma a wafi ase no.


ዘፀአት 9 NASV – 2 Mose 9 ASCB | Biblica\nዘፀአት 9 NASV – 2 Mose 9 ASCB\n2 Mose 9:1-35\n1Awurade hyɛɛ Mose sɛ, “Sane kɔ Farao nkyɛn na kɔka kyerɛ no sɛ, Awurade a ɔyɛ Hebrifoɔ Onyankopɔn no pɛ sɛ wobɛma ne nkurɔfoɔ akɔbɔ afɔdeɛ ama no.” 2Sɛ wampene a, 3Awurade tumi mu ɔyaredɔm bɛba abɛkum mo apɔnkɔ, mo mfunumu, mo nyoma, mo anantwie, mo nnwan ne mo mpɔnkye nyinaa. 4Nanso, Awurade de nsonsonoeɛ bɛto Israelfoɔ mmoa ne Misraimfoɔ mmoa ntam. Israelfoɔ mmoa deɛ, ɔbaako mpo renwu.\n5Awurade ahyɛ ɛberɛ pɔtee a ɔde ɔyaredɔm no bɛba. Ɔkaa sɛ adeɛ kye a, ɔbɛma ɔyaredɔm no aba asase no so. 6Na ɛbaa saa. Adeɛ kyeeɛ no, nyɛmmoa a wɔwɔ Misraim no hyɛɛ aseɛ wuwuiɛ, nanso Israelman mu deɛ, ayɛmmoa baako mpo koraa anyare. 7Farao somaa nnipa kɔɔ Israel kɔhwɛɛ sɛ ampa ara ɛhɔ nyɛmmoa no bi anwu koraa anaa. Nnipa no bɛbɔɔ Farao amanneɛ sɛ Israelfoɔ nyɛmmoa baako mpo koraa anwu nanso, nʼadwene ansesa. Wamma nnipa no ankɔ.\n8Enti, Awurade ka kyerɛɛ Mose ne Aaron sɛ, “Monkɔsa nso mfiri fononoo mu, na Mose nto mpete ewiem wɔ Farao anim. 9Na ɛbɛbɔ apete Misraim asase so nyinaa sɛ mfuturo ama mpɔmpɔnini asisi nnipa ne mmoa a wɔwɔ ɔman no mu nyinaa.”\n10Enti, wɔkɔsaa nso firii fononoo mu de kɔɔ Farao anim, na ɔrehwɛ no, Mose to petee ewiem na ɛdanee mpɔmpɔnini sisii nnipa ne mmoa a wɔwɔ Misraim nyinaa. 11Ɛbaa saa no, nkonyaayifoɔ no antumi ne Mose anni asie, ɛfiri sɛ, na mpɔmpɔnini no bi asisi wɔn nyinaa. 12Nanso, Farao pirim nʼakoma ara, enti wantie asɛm a Awurade nam Mose so ka kyerɛɛ no no.\n13Awurade ka kyerɛɛ Mose sɛ, “Sɔre kɔ Farao nkyɛn anɔpahema na kɔka kyerɛ no sɛ, Hebrifoɔ Awurade Onyankopɔn no se, ma me nkurɔfoɔ nkɔsom me. 14Afei deɛ, mede ɔhaw na ɛbɛto mo so na ɛno na ɛbɛma wo ne wʼadwumayɛfoɔ ne Misraimfoɔ nyinaa ahunu sɛ, Onyankopɔn biara nni asase yi so ka me ho. 15Sɛ mepɛ a anka matɔre mo nyinaa ase, anka mede ɔyaredɔm bɛkum mo nyinaa. 16Nanso manyɛ no saa, ɛfiri sɛ, na mepɛ sɛ meda me tumi adi wɔ ewiase afanan nyinaa. 17Woayɛ kyɛnkyerɛnn wɔ me nkurɔfoɔ so a ɛno enti, womma wɔnkɔ. 18Ɔkyena saa ɛberɛ yi ara mu, mɛma asukɔtweaa a ano yɛ den a ebi ntɔɔ Misraiman mu da atɔ. 19Ntɛm! Monka mo anantwie a mode wɔn kɔ adidi no mmra efie. Ɛfiri sɛ, asukɔtweaa no bɛkum nnipa ne mmoa a wɔbɛka wiram no nyinaa.”\n20Misraimfoɔ a asɛm no bɔɔ wɔn hu no de wɔn anantwie ne wɔn asomfoɔ nyinaa baa efie. 21Na wɔn a wɔammu Awurade asɛm a ɔkaeɛ no gyaa wɔn anantwie ne wɔn asomfoɔ wɔ wiram maa asukɔtweaa no kaa wɔn.\n22Awurade ka kyerɛɛ Mose sɛ, “Tene wo nsa kyerɛ ɔsoro na ma ampariboɔ no ntɔ ngu nnipa, mmoa ne nnua a ɛwɔ Misraiman nyinaa so.” 23Enti, Mose de ne nsa kyerɛɛ ewiem maa Awurade maa ayerɛmo ne aprannaa dwidwaeɛ. 24Na ɛyɛ asɛm a ɛyɛ hu yie. Ɛfiri sɛ, ɛberɛ a wɔkyekyeree Misraim kɔsi saa ɛberɛ no, na aprannaa mpaapae saa da. 25Misraiman sɛee pasaa. Biribiara a ɛkaa wiram, sɛ ɛyɛ nnipa anaa mmoa no, wɔn nyinaa wuwuiɛ. Nnua nso bubuiɛ maa afudeɛ sɛeɛ. 26Baabi a ampariboɔ no antɔ wɔ ɔman no mu no yɛ Gosen asase so a na Israelfoɔ no te hɔ.\n27Afei, Farao soma ma wɔkɔfrɛɛ Mose ne Aaron ka kyerɛɛ wɔn sɛ, “Afei deɛ, mahunu me mfomsoɔ. Awurade di bem na me ne me nkurɔfoɔ ayɛ bɔne ama atra so. 28Monsrɛ Awurade mma me, na ɔmma aprannaa ne ampariboɔ dodoɔ yi to ntwa na mɛma mo akɔ ntɛm so.”\n29Mose kaa sɛ, “Sɛ mefiri kuropɔn yi mu ara pɛ a, mɛma me nsa so abɔ Awurade mpaeɛ na aprannaa no ne ampariboɔ no agyae. Yei bɛma mo ahunu sɛ Awurade na asase nyinaa hyɛ ne nsa. 30Nanso, menim yie sɛ wo ne wo mpanimfoɔ deɛ, yeinom nyinaa akyiri no, mobɛpirim mo akoma.”\n31Aprannaa no sɛee wɔn ayuo ne wɔn asaawa a na ɛreso aba no nyinaa. 32Nanso, atokoɔ ne aburoo deɛ, ansɛe, ɛfiri sɛ, na ɛmfifiriɛ.\n33Enti Mose firii Farao anim wɔ kuro no mu maa ne nsa so kyerɛɛ Awurade maa aprannaa no ne asukɔtweaa no ne osuo no gyaee tɔ. 34Farao ne ne mpanimfoɔ hunuu sɛ biribiara ayɛ yie wɔ hɔ no, wɔkɔɔ so pirim wɔn akoma yɛɛ bɔne de buu ɛbɔ a wɔhyɛɛ Awurade no so. 35Enti, Farao amma nkurɔfoɔ no ankɔ sɛdeɛ Awurade hyɛɛ ho nkɔm kyerɛɛ Mose no.\nASCB : 2 Mose 9


Asase | Deɛ Bible Ka\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malayalam Marathi Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tsonga Tswana Turkish Twi Ukrainian Urdu Vietnamese Xhosa Yoruba Zulu\nAdɛn nti na Onyankopɔn bɔɔ asase?\n‘Yehowa a ɔnwenee asase no, wammɔ no hunu na mmom ɔnwenee sɛ wɔntena so.’—Yesaia 45:18.\nDEƐ NKURƆFOƆ KA\nNnipa pii ka sɛ ɛnyɛ obiara na ɔbɔɔ asase. Asɔre ahodoɔ bi kyerɛkyerɛ sɛ asase yi so deɛ, Onyankopɔn de yɛn baa so sɛ ɔrebɛsɔ yɛn ahwɛ. Sɛ obi fata a na ɔkɔ soro, sɛ ɔmfata nso a na ɔkɔ Ɔbonsam gya mu.\nDEƐ BIBLE KA\nBible ka sɛ “Onyankopɔn bɔɔ ɔsoro ne asase.” (Genesis 1:1) Berɛ a ɔbɔɔ Adam ne Hawa no, ɔka kyerɛɛ wɔn sɛ: “Monwo na monnɔɔso na monhyɛ asase so mã na monni so, na . . . mmoa a wɔnenam asase soɔ nyinaa, monni wɔn so.” (Genesis 1:28) Owuo koraa deɛ na ɛnni asɛm no mu; asoɔden na ɛkɔfa baeɛ. (Genesis 2:17) Enti Onyankopɔn de asase maa nnipa sɛ yɛntena so daa. Nnipa a wɔn aso yɛ mmerɛ na na wɔbɛhyɛ so mã, na wɔatena so afebɔɔ na wɔahwɛ so.\nEnti da bi bɛba a asase bɛsɛe?\n“Wode asase atim ne nnyinasoɔ so; na ɛrenhinhim da biara da.”—Dwom 104:5.\nNyansahunufoɔ susu sɛ nneɛma bi bɛtumi asɛe asase anaa ɛbɛduru baabi no nnipa rentumi ntena so bio. Nneɛma a wɔsusu sɛ ɛbɛsɛe asase no bi nie: biribi firi soro bɛba abɛbɔ asase no, egya bɛpae akata asase so, awia bɛdum, anaa ɔhyew bɛba wiase nyinaa. Wɔwɔ adwene nso sɛ anhwɛ a nnipa nam nuklea akodie so bɛsɛe asase no anaa wɔbɛto yaremmoawa agu mframa mu.\nAdwene a Onyankopɔn de bɔɔ asase no, ɛnsesaeɛ. Onyankopɔn Asɛm ka no pefee sɛ: “Asase deɛ, ɛtim hɔ daa.” (Ɔsɛnkafoɔ 1:4) Bio, nnipa bɛtena so daa. Bible ka sɛ: “Ateneneefoɔ bɛnya asase no adi, na wɔatena so daapem.”—Dwom 37:29.\nEsiane sɛ nkurɔfoɔ adwene yɛ wɔn sɛ asase yi bɛsɛe nti, wɔrefom ɛso nneɛma. Ama nnipa pii anidasoɔ asa, enti deɛ wɔbɛnya adi nnɛ nko ara na wɔdwene ho. Ɛba saa a, wɔnnwene daakye ho. Nanso sɛ yɛgye di sɛ yɛbɛtumi atena ase daa wɔ asase so a, ɛbɛma yɛayɛ nneɛma a ɛbɛboa yɛne yɛn mmusua nnɛ ne daakye.\nEnti ɛyɛ ampa sɛ daakye nnipa nyinaa bɛkɔ soro?\n“Ɔsoro yɛ Yehowa soro, na asase deɛ, ɔde ama nnipa mma.”—Dwom 115:16.\nNnipa pii adwene yɛ wɔn sɛ nnipa pa nyinaa bɛkɔ soro.\nƆsoro yɛ Onyankopɔn dea, na asase deɛ ɔde ama nnipa. Bible ka “wiase a ɛreba” ho asɛm. (Hebrifoɔ 2:5) Yesu ne onipa a ɔdi kan a ɔforo kɔɔ soro, na Bible ka sɛ nnipa kakraa bi bɛkɔ soro akɔyɛ adwuma pɔtee bi. Saa nnipa yi ne Yesu bɛdi “asase so ahene.”—Adiyisɛm 5:9, 10; Luka 12:32; Yohane 3:13.\nKa a nkurɔfoɔ ka sɛ nnipa nyinaa bɛkɔ soro no ne Bible nkyerɛkyerɛ nhyia. Sɛ Onyankopɔn de apapafoɔ nyinaa kɔ soro a, ɛbɛkyerɛ sɛ deɛ enti a ɔbɔɔ asase no, wantumi amma anyɛ hɔ. Afei nso ɛbɛkyerɛ sɛ ka a ɔkaa sɛ ɔbɛma yɛatena ase daa wɔ asase so no yɛ nnaadaa. Onyankopɔn Asɛm ka biribi foforɔ koraa. Ɛka sɛ: “Twɛn Yehowa, na fa ne kwan so, na ɔbɛma wo so na woanya asase no adi.”—Dwom 37:34.\nDɛn Nti na Wɔbɔɔ Asase?\nNea enti a wɔbɔɔ asase no, ɛbɛba mu anaa?\nDeɛ Bible Ka Fa Asase Ho


1 Samuel 10 | Intanɛt So Bible| Wiase Foforɔ Nkyerɛaseɛ\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31\n10 Ɛnna Samuel faa ngotoa+ no, na ohwiee ngo no guu n’atifi, na ofew n’ano+ kae sɛ: “Ɛnyɛ Yehowa na wasra wo ayɛ wo ɔpanyin,+ n’agyapade+ so? 2 Sɛ ɛnnɛ wufi me nkyɛn rekɔ a, wubehu mmarima baanu wɔ Rahel ɔdamoa+ nkyɛn wɔ Selsa, Benyamin asase so, na wɔbɛka akyerɛ wo sɛ, ‘Mfurum a wokɔhwehwɛɛ wɔn no, wɔahu wɔn, na wo papa agyae mfurum+ no akyidi redwen mo ho sɛ: “Dɛn na menyɛ wɔ me ba yi ho?”’+ 3 Na fi hɔ toa so kɔ w’anim ara kodu Tabor dua kɛse no ase, na ɛhɔ na wubehyia mmarima baasa a wɔrekɔ nokware Nyankopɔn anim wɔ Betel;+ obiako kura mmirekyi mma+ abiɛsa, obiako kura paanoo+ nkuruwankuruwa abiɛsa na obiako nso sõ bobesa+ ahina mã. 4 Na wobebisa sɛnea wo ho te,+ na wɔama wo paanoo abien; gye wɔ wɔn nsam. 5 Ɛno akyi no, kɔ nokware Nyankopɔn+ koko no so, faako a Filistifo asraafodɔm+ wɔ no. Na ɛbɛba sɛ wudu kurow no mu a, wubehyia adiyifokuw+ bi a wɔresian afi sorɔnsorɔmmea+ hɔ a nkurɔfo rebɔ asanku+ ne mpintin+ ne abɛn+ ne sankuten+ di wɔn anim ma wɔrehyɛ nkɔm. 6 Na Yehowa honhom+ besi wo so, na wo ne wɔn nyinaa bɛkasa sɛ adiyifo,+ na wobɛdan onipa foforo. 7 Na saa nsɛnkyerɛnne+ yi ba mu ma wo a, yɛ nea wubetumi biara,+ efisɛ nokware Nyankopɔn di w’akyi.+ 8 Di m’anim sian kɔ Gilgal,+ na hwɛ! mesian aba wo nkyɛn abɛbɔ ɔhyew afɔre ne asomdwoe+ afɔre. Twɛn nnanson+ kosi sɛ mɛba wo nkyɛn, na mɛma woahu nea ɛsɛ sɛ woyɛ.” 9 Ɛbae sɛ ɔdan ne ho sɛ ɔrefi Samuel nkyɛn akɔ ara pɛ, Onyankopɔn dan ne koma yɛɛ no foforo,+ na nsɛnkyerɛnne+ yi nyinaa sisii saa da no. 10 Enti wofii hɔ kɔɔ koko no so, na adiyifokuw bi behyiaa no; ɛhɔ ara na Onyankopɔn honhom sii no so,+ na ofii ase kasae sɛ odiyifo+ wɔ wɔn mu. 11 Na ɛbae sɛ wɔn a wonim no kan no huu no no, hwɛ, na ɔne adiyifo no rehyɛ nkɔm. Enti nkurɔfo bisabisae sɛ: “Dɛn na ayɛ Kis ba yi? Saul nso ka adiyifo no ho anaa?”+ 12 Na ɔbarima bi a ofi hɔ bisae sɛ: “Na wɔn papa ne hena?” Ɛno nti na abɛyɛ akasabebu+ sɛ: “Saul nso ka adiyifo no ho anaa?” 13 Afei bere a ɔkasae sɛ odiyifo wiei no, ɔkɔɔ sorɔnsorɔmmea hɔ. 14 Akyiri yi, Saul papa nua bisaa ɔne ne somfo no sɛ: “Mokɔɔ he?” Ɛnna ɔkae sɛ: “Yɛkɔhwehwɛɛ mfurum+ no, na yekokyinkyinii sɛ yebehu wɔn anaa, nanso yɛanhu wɔn. Enti yɛkɔɔ Samuel nkyɛn.” 15 Ɛnna Saul papa nua no kae sɛ: “Mesrɛ wo ka kyerɛ me, dɛn na Samuel ka kyerɛɛ mo?” 16 Ɛnna Saul buaa ne papa nua no sɛ: “Ɔka kyerɛɛ yɛn sɛ wɔahu mfurum no.” Nanso ahenni no ho asɛm a Samuel kae no de, wanka ankyerɛ no.+ 17 Na Samuel frɛfrɛɛ ɔman no behyiae Yehowa anim wɔ Mispa,+ 18 na ɔka kyerɛɛ Israelfo no sɛ: “Nea Yehowa, Israel Nyankopɔn aka ni,+ ‘Ɛyɛ me na miyii Israel fii Egypt, na migyee mo fii Egyptfo nsam+ ne ahenni a wɔhyɛɛ mo so no nyinaa nso nsam.+ 19 Na mo de, ɛnnɛ moapo mo Nyankopɔn+ a ogyee mo fii mo haw ne mo amanehunu nyinaa mu no, na moaka sɛ: “Dabi, ɔhene ara na si wɔ yɛn so.” Enti afei munnyinagyina Yehowa anim sɛnea mo mmusuakuw+ ne mo apem apem te.’” 20 Enti Samuel maa Israel mmusuakuw no nyinaa twiw bɛnee,+ na woyii Benyamin abusuakuw no.+ 21 Afei ɔmaa Benyamin abusuakuw no twiw bɛnee, sɛnea wɔn mmusua te, na woyii Matrifo abusua no,+ na woyii Kis ba Saul.+ Na wɔhwehwɛɛ no, nanso wɔanhu no. 22 Ɛnna wobisaa+ Yehowa bio sɛ: “Ɔbarima no abedu ha anaa?” Na Yehowa kae sɛ: “Hwɛ, wakohintaw+ nneɛma no mu.” 23 Enti wɔde mmirika kɔfaa no fi hɔ bae. Bere a obegyinaa ɔman no mu no, na ɔware sen nnipa a wɔaka no nyinaa, efi ne mmati rekɔ.+ 24 Ɛnna Samuel ka kyerɛɛ ɔman no nyinaa sɛ: “Moahu nea Yehowa apaw no+ no, sɛ obiara nte sɛ ɔno ɔman yi nyinaa mu?” Na ɔman no nyinaa bɔɔ ose kae sɛ: “Ɔhene nnya nkwa!”+ 25 Afei Samuel kaa ahenni no ho nhyehyɛe+ kyerɛɛ ɔman no, na ɔkyerɛw wɔ nhoma mu de kɔtoo Yehowa anim. Na Samuel gyaa ɔman no nyinaa kwan ma obiara kɔɔ ne fie. 26 Saul nso kɔɔ ne fie wɔ Gibea,+ na mmarima akokodurufo a Onyankopɔn aka wɔn koma no ne no kɔe.+ 27 Mmarima ahuhufo+ no de, wɔkae sɛ: “Oyi de, ɔbɛyɛ dɛn agye yɛn?”+ Na wobuu no animtiaa,+ na wɔamfa akyɛde biara ammrɛ no.+ Nanso ɔyɛe sɛ mum.+


Nnwom 8 NA-TWI - Ɔbɔadeɛ ne abɔde anuonyam - O - Bible Gateway\nNnwom 7Nnwom 9\nNnwom 8 Nkwa Asem (NA-TWI)\n8 O Awurade, yɛn Awurade, wo kɛseyɛ ada adi wiase mmaa nyinaa. Nkamfo a wɔkamfo wo no du soro. 2 Mmofra ne nkokoaa kamfo wo. Woasiesie wo ho ama w’atamfo nyinaa; wusiw obiara a otia wo no kwan.


5 Mose 19 AKCB - Matteus 19 LB\n1Sɛ Awurade, mo Nyankopɔn no, sɛe aman a ɔde wɔn nsase rema mo no, na sɛ mopam wɔn na motena wɔn nkurow mu ne wɔn afi mu a, 2munyi nkuropɔn abiɛsa19.2 Eyi yɛ nkuropɔn abiɛsa a ɛbɛkaa baako a na ɛwɔ hɔ dedaw a na ɛwɔ Yordan apuei fam sɛ guankɔbea no. Na eyinom wɔ Yordan atɔe fam. a ɛwɔ asase a Awurade, mo Nyankopɔn no, de rema mo no mfimfini. 3Munyiyi akwan nkɔ hɔ na monkyɛ asase a Awurade, mo Nyankopɔn, de rema mo sɛ agyapade no mu abiɛsa sɛnea ɛbɛyɛ a, sɛ obi kum obi a, obeguan akɔ hɔ.\n4Sɛ obi anhyɛ da na okum obi a onni ne ho menasepɔw anaa ɔntan no dedaw a, nea ne nsa apa no tumi guan kɔ saa nkuropɔn yi biara so de gye ne ho nkwa. 5Sɛ ebia, obi ne ne yɔnko bi kɔ wuram sɛ wɔrekobu nnua na sɛ ɛba sɛ ɔbaako him abonnua no sɛ ɔde rebu dua bi na sɛ abonnua no hɔn fi ne dua mu kum ne yɔnko no a, saa onipa no tumi guan kɔ nkuropɔn no baako so de gye ne ho nkwa. 6Sɛ anyɛ saa a ɔweretɔni no de abufuw bɛtaa no. Sɛ ɔkwan no ware dodo a ɔbɛto no akum no bi, a anka ɔmfata owu, esiane sɛ ɔnnam adwemmɔne biara so na okum no. 7Eyi nti na merehyɛ mo sɛ munyi nkuropɔn abiɛsa nsi nkyɛn no.\n8Sɛ Awurade, mo Nyankopɔn no, trɛw mo man mu sɛnea ɔkaa ho ntam kyerɛɛ mo agyanom no na ɔde asase no nyinaa ma mo sɛnea ɔhyɛɛ wɔn ho bɔ no a, 9esiane sɛ motɔ mo bo ase di mmara a mehyɛ mo nnɛ yi sɛ monnɔ Awurade, mo Nyankopɔn no, na daa monnantew nʼakwan so no so nti na, ɛsɛ sɛ muyi nkuropɔn abiɛsa si nkyɛn no. 10Monyɛ eyi, sɛnea ɛbɛyɛ a wɔrenhwie mogya a enni fɔ no ngu mo asase a Awurade, mo Nyankopɔn no, de rema mo sɛ mo agyapade no so, na moanni mogyahwiegu ho fɔ.\n11Sɛ obi fi nitan mu hyɛ da kɔtɛw obi pira no, kum no na oguan kɔ nkuropɔn yi mu baako so a, 12ɛsɛ sɛ mpanyimfo a wɔwɔ ne kurow no mu hɔ no soma ma wɔkɔfa no fi kuropɔn no mu brɛ ɔweretɔni no ma okum no. 13Munnya ahummɔbɔ biara. Munyi awudi ho afɔdi biara mfi Israel na ama asi mo yiye.\n14Sɛ mudu asase a Awurade, mo Nyankopɔn no, de rema mo sɛ agyapade no so a, munntutu mo yɔnkonom ntɔmmɛ a mo agyanom asisi no ngu.\n15Mummmu obi a ɔdanseni baako pɛ abedi atia no no fɔ. Sobobɔ bedi mu, bere a nnipa baanu anaa baasa abedi adanse atia obi.\n16Sɛ atoro danseni bi ba bɛbɔ obi amumɔyɛ bi ho kwaadu a, 17ɛsɛ sɛ nnipa baanu a wodi asɛm no nyinaa ba asɔfo ne atemmufo a wɔreyɛ Awurade adwuma no anim. 18Ɛsɛ sɛ atemmufo no yɛ nhwehwɛmu a emu dɔ yiye, na sɛ ɛda adi sɛ ɔdanseni no retwa atoro, a ɔredi adansekurum agu ne yɔnko Israelni no so a, 19ɛno de, monyɛ ɔdansekurumni no sɛnea anka ɔpɛe sɛ wɔyɛ ne yɔnko no. Muntu abɔnefo ase mfi mo mu. 20Nnipa nkae no bɛte na wɔasuro, na wɔrenyɛ saa bɔne no wɔ mo mu bio. 21Munnhu obiara mmɔbɔ! Mo mmara a ɛsɛ sɛ mudi so no yɛ nkwa nsi nkwa anan mu, aniwa nsi aniwa anan mu, ɛse nsi se anan mu, nsa nsi nsa anan mu na nan nsi nan anan mu.\nAKCB : 5 Mose 19


Sɛnea Wobɛbɛn Onyankopɔn | Bɛn\nSo wote nka sɛ wobɛn Onyankopɔn? Wɔ nnipa pii fam no, ɛte sɛ nea entumi nyɛ yiye. Ebinom suro sɛ ɔwɔ akyirikyiri dodo; afoforo te nka sɛ wɔmfata koraa. Nanso, Bible hyɛ yɛn nkuran ɔdɔ mu sɛ: ‘Yɛmmɛn Onyankopɔn, na ɔbɛbɛn yɛn.’ (Yakobo 4:8) Ɔma n’asomfo awerɛhyem mpo sɛ: “Me, [Yehowa, “NW”] wo Nyankopɔn, mikura wo nifa mu; me na mise wo sɛ: Nsuro, me ara mɛboa wo!”—Yesaia 41:13.\nYɛbɛyɛ dɛn atumi ne Onyankopɔn anya abusuabɔ a emu yɛ den saa? Adamfofa biara mu no, abusuabɔ no gyina hu a yebehu onipa no, na yɛanya ne su ahorow a ɛda nsow ho anigye ne anisɔ so. Enti Onyankopɔn su ahorow ne n’akwan a wɔada no adi wɔ Bible mu no yɛ ade a ehia sɛ yesua ho ade. Sɛ yesusuw akwan a Yehowa fa so da ne su ahorow no mu biara adi ho, na yehu sɛnea Yesu Kristo daa no adi pɛpɛɛpɛ, na yɛte sɛnea yɛn nso yebetumi anya su ahorow no bi ase a, ɛbɛma yɛabɛn Onyankopɔn. Yebehu sɛ Yehowa ne amansan Hene a ɔfata koraa. Afei nso, ɔne Agya a yɛn nyinaa hia. Ɔwɔ tumi, obu atɛntrenee, ɔyɛ onyansafo, ɔwɔ dɔ, na onnyaw ne mma anokwafo da.\nƐmmra sɛ nhoma yi bɛtwe wo abɛn Yehowa Nyankopɔn kɛse, ma wo ne no anya abusuabɔ a ɛrensɛe da, na ama woakɔ so atra ase ayi no ayɛ daa.\nWɔn a Wɔyɛe\nBɛn Yehowa—Nnianim Asɛm


Exodus 9 | Intanɛt So Bible| Wiase Foforɔ Nkyerɛaseɛ\n9 Afei Yehowa ka kyerɛɛ Mose sɛ: “Kɔ Farao nkyɛn kɔka kyerɛ no sɛ,+ ‘Nea Hebrifo Nyankopɔn Yehowa aka ni: “Ma me nkurɔfo no kwan ma wɔnkɔsom me. 2 Na sɛ wokɔ so siw wɔn kwan na woamma wɔankɔ+ a, 3 ɛnde hwɛ, Yehowa de ne nsa+ bɛka wo nyɛmmoa+ a wɔwɔ wuram no. Na ɔbɛma ɔyare atew asi w’apɔnkɔ, mfurum, yoma, anantwi ne nguan nyinaa mu ma wɔawuwu.+ 4 Na Yehowa bɛma nsonsonoe abɛda Israel mmoa ne Egypt mmoa ntam, na Israelfo mmoa no mu biako mpo renwu.”’”+ 5 Afei Yehowa hyɛɛ bere sɛ: “Ɔkyena Yehowa bɛyɛ eyi wɔ asase no so.”+ 6 Enti ade kyee no, Yehowa yɛɛ nea waka no, na Egypt nyɛmmoa ahorow nyinaa fii ase wuwui,+ na Israelfo mmoa de, biako mpo anwu. 7 Na Farao soma ma wɔkɔhwɛe, na wohui sɛ Israelfo no mmoa no mu biako mpo nwui. Nanso ɔkɔɔ so ara pirim ne koma,+ na wamma nkurɔfo no ankɔ. 8 Eyi akyi no, Yehowa ka kyerɛɛ Mose ne Aaron sɛ: “Momfa mo nsa abien nsaw fononoo mu nsõ,+ na Mose ntow mpete wim wɔ Farao anim. 9 Na ɛbɛyɛ tutuw wɔ Egypt asase nyinaa so, na ɛbɛdan mpɔmpɔ bɔne+ na abobɔ nnipa ne mmoa wɔ Egypt asase so baabiara.” 10 Enti wɔkɔsaw fononoo mu nsõ, na wobegyinaa Farao anim. Afei Mose tow petee wim na ɛdan mpɔmpɔ bɔne+ bobɔɔ nnipa ne mmoa nyinaa. 11 Na mpɔmpɔ no nti, akɔmfo a wɔwɔ hɔ no antumi annyina Mose anim, efisɛ na mpɔmpɔ no abobɔ akɔmfo no ne Egyptfo nyinaa.+ 12 Nanso Yehowa maa Farao pirim ne koma na wantie wɔn, sɛnea na Yehowa aka akyerɛ Mose no.+ 13 Afei Yehowa ka kyerɛɛ Mose sɛ: “Sɔre anɔpatutuutu kɔ Farao anim,+ na ka kyerɛ no sɛ, ‘Nea Hebrifo Nyankopɔn Yehowa aka ni: “Ma me nkurɔfo kwan ma wɔnkɔsom me.+ 14 Anyɛ saa a, mɛsoma me mmusu nyinaa aba wo ne wo nkoa ne wo man so na woahu sɛ obiara nni hɔ a ɔte sɛ me wɔ asase nyinaa so.+ 15 Sɛ mepɛ a, anka ebesi saa bere yi mateɛ me nsa de owuyare abɔ wo ne wo manfo, na matwa wo afi asase so.+ 16 Nanso nea enti a makora wo so+ ne sɛ mepɛ sɛ wuhu me tumi na nnipa abɔ me din asase nyinaa so.+ 17 Woda so ara de w’ahantan asiw me man kwan sɛ woremma wɔnkɔ anaa?+ 18 Ɔkyena sesɛɛ mɛma amparuwbo a emu yɛ duru a ebi ntɔɔ da fi bere a wɔkyekyee Egypt de besi nnɛ atɔ.+ 19 Enti soma kɔfa wo mmoa ne biribiara a wowɔ wɔ wuram bra dan mu. Onipa anaa aboa biara a ɔwɔ wuram a wɔamfa no amma fie no, amparuwbo+ no begu ne so ma wawu.”’” 20 Farao nkoa a wosuro Yehowa asɛm no maa wɔn ankasa nkoa ne wɔn mmoa guan baa fie,+ 21 nanso wɔn a wɔamfa Yehowa asɛm anyɛ asɛm no gyaw wɔn nkoa ne wɔn mmoa wɔ wuram.+ 22 Afei Yehowa ka kyerɛɛ Mose sɛ: “Teɛ wo nsa+ kyerɛ soro ma amparuwbo+ ntɔ ngu Egypt asase nyinaa so, nnipa ne mmoa ne afifide nyinaa so wɔ Egypt asase so.” 23 Enti Mose de ne poma no kyerɛɛ soro, na Yehowa maa aprannaa ne amparuwbo+ ne ogya pae guu asase no so, na Yehowa maa amparuwbo no tɔ guu Egypt asase so. 24 Bere a amparuwbo retɔ no, na ogya nam mu. Na ano den de, efi bere a Egypt bɛyɛɛ ɔman no, na ɛso bi mmaa asase no so da.+ 25 Amparuwbo no pae guu Egypt asase nyinaa so. Ɛpae guu biribiara a ɛwɔ wuram so, efi nnipa so kosi mmoa ne afifide nyinaa so. Na ebubuu wuram nnua nyinaa.+ 26 Gosen asase a na Israelfo wɔ so no nkutoo na amparuwbo no antɔ wɔ hɔ.+ 27 Ɛnna Farao soma kɔfrɛɛ Mose ne Aaron bae, na ɔka kyerɛɛ wɔn sɛ: “Afei de, mahu sɛ mayɛ bɔne.+ Yehowa teɛ,+ na me ne me manfo di fɔ. 28 Monsrɛ Yehowa na Onyankopɔn aprannaa ne amparuwbo no nsõ ha yi ara,+ na mɛma mo kwan ma moakɔ; morentena ha bio.” 29 Enti Mose ka kyerɛɛ no sɛ: “Sɛ minya fi kurom ha kɔ pɛ a, mɛtrɛw me nsam wɔ Yehowa anim.+ Afei aprannaa ne amparuwbo no to betwa na woahu sɛ asase yɛ Yehowa dea.+ 30 Nanso minim yiye sɛ eyi mpo remma wo ne wo nkoa nsuro Yehowa Nyankopɔn.”+ 31 Nea esii no kaa asaawa ne atoko nso, efisɛ na atoko no adu bere a ɛsɛ sɛ wotwa na asaawa no nso agu nhwiren.+ 32 Nanso awi ne kɔkɔte*+ de, ansɛe efisɛ na ɛtaa ka akyi. 33 Afei Mose gyaw Farao hɔ kɔe, na ofii kurow no mu kɔtrɛw ne nsam wɔ Yehowa anim, na aprannaa ne amparuwbo no to twae na osu no gyaee tɔ wɔ asase no so.+ 34 Bere a Farao hui sɛ osu ne amparuwbo ne aprannaa no agyae no, ɔkɔɔ so ara yɛɛ bɔne na ɔne ne nkoa pirim wɔn koma.+ 35 Na Farao kɔɔ so pirim ne koma, na wamma Israelfo no ankɔ, sɛnea na Yehowa nam Mose so aka no.+\n^ Ɛte sɛ awi, na na wɔtaa dua wɔ tete Egypt.


1 Ahene 12 | Intanɛt So Bible| Wiase Foforɔ Nkyerɛaseɛ\n1 Ahene 12:1-33\n12 Rehoboam+ siim kɔɔ Sekem, na Sekem+ na Israel nyinaa bae besii no hene. 2 Na ɛbae sɛ bere a Nebat ba Yeroboam+ wɔ Egypt a ɔtee nea asi no, (saa bere no, Ɔhene Solomon nti, na Yeroboam aguan akɔtena Egypt),+ ntɛm ara, 3 wɔsoma kɔfrɛɛ no bae. Ɛno akyi no, Yeroboam ne Israel asafo no nyinaa bae bɛka kyerɛɛ Rehoboam sɛ:+ 4 “Wo papa maa yɛn kɔndua yɛɛ duru; wo de, ma adwuma dennen a wo papa ma yɛyɛe ne ne kɔndua duruduru+ a ɔde too yɛn so no mu nyɛ hare,+ na yɛbɛsom wo.”+ 5 Ɛnna ɔka kyerɛɛ wɔn sɛ: “Monkɔ, na nnansa akyi monsan mmra m’anim.”+ Na nkurɔfo no fii n’anim kɔe. 6 Ɔhene Rehoboam ne mpanyimfo a ne papa Solomon te ase no na wotu no fo no kotuu agyina+ sɛ: “Afotu bɛn na mowɔ ma me na mede akobua nkurɔfo no?”+ 7 Ɛnna wɔka kyerɛɛ no sɛ: “Sɛ ɛnnɛ wobɛyɛ akoa ama nkurɔfo yi na woasom wɔn+ a, ɛnde wo ne wɔn nkasa na fa asɛmpa bua wɔn,+ na wɔn nso bɛsom wo daa.”+ 8 Nanso wamfa mpanyimfo no afotu a wɔde maa no no, na mmom ɔne mmerante a ɔne wɔn sii so+ a wotu no fo+ no kotuu agyina. 9 Na obisaa wɔn sɛ: “Afotu bɛn na mowɔ ma me+ na mede akobua nkurɔfo a wɔkae sɛ, ‘Ma kɔndua duruduru a wo papa de too yɛn so no mu nyɛ hare’ no?”+ 10 Ɛnna mmerante a ɔne wɔn sii so no ka kyerɛɛ no sɛ: “Nkurɔfo a wɔka kyerɛɛ wo sɛ, ‘Wo papa maa yɛn kɔndua yɛɛ duru; na wo de, ma emu nyɛ hare mma yɛn’ no, sɛɛ na ka kyerɛ wɔn,+ ‘Me nsateaa ketewa mpo mu bɛyɛ duru asen me papa sisi.+ 11 Na sɛ me papa de kɔndua a emu yɛ duru soaa mo a, me de, mede bi bɛka mo kɔndua no ho.+ Sɛ me papa de mpire na ɛhwee mo a, me de, mede nsɔe mpire na ɛbɛhwe mo.’”+ 12 Sɛnea Rehoboam kae sɛ, “Monkɔ, na nnansa akyi monsan mmra”+ no, Yeroboam ne nkurɔfo no nyinaa baa ɔhene nkyɛn ne nnansa so. 13 Na ɔhene ne nkurɔfo no ankasa abodwo so,+ na wamfa mpanyimfo afotu a wɔde maa no no.+ 14 Sɛnea mmerante no tuu no fo no, saa na ɔne wɔn kasae+ sɛ: “Sɛ me papa maa mo kɔndua yɛɛ duru a, me de, mede bi bɛka mo kɔndua no ho. Sɛ me papa de mpire na ɛhwee mo a, me de, mede nsɔe mpire na ɛbɛhwe mo.”+ 15 Enti ɔhene antie nkurɔfo no;+ Yehowa na ɔma ɛbaa saa+ na ama asɛm a Yehowa nam Siloni Ahiya+ so ka kyerɛɛ Nebat ba Yeroboam no aba mu.+ 16 Israel nyinaa hui sɛ ɔhene antie wɔn, enti wɔka kyerɛɛ ɔhene sɛ: “Dɛn na yɛne Dawid wɔ yɛ?+ Yenni agyapade biara wɔ Yese ba no mu. Israelfo, obiara nkɔ ne nyame nkyɛn!+ Afei Dawid, wo ara hwɛ wo fie.”+ Ɛnna Israelfo kokɔɔ wɔn ntamadan mu. 17 Israelfo a wɔtete Yuda nkurow mu no de, Rehoboam kɔɔ so dii wɔn so.+ 18 Ɛno akyi no, Ɔhene Rehoboam somaa Adoram+ a ɔhwɛ apaafo so+ no, nanso Israelfo nyinaa siw no abo+ kum no. Ɔhene Rehoboam de, ɔbɔɔ mmɔden foro kɔtenaa teaseɛnam no mu guan kɔɔ Yerusalem. 19 Atua a Israelfo tew+ wɔ Dawid fie so no, wɔannyae mu de besi nnɛ.+ 20 Na ɛbae sɛ bere a Israelfo nyinaa tee sɛ Yeroboam asan aba no, ntɛm ara na wɔsoma kɔfrɛɛ no baa asafo no anim, na wosii no Israel nyinaa so hene.+ Obiara anni Dawid fie akyi bio, gye Yuda abusuakuw no nko.+ 21 Bere a Rehoboam beduu Yerusalem+ no, ntɛm ara na ɔboaboaa Yuda fie ne Benyamin+ abusuakuw mu nnɔmmarima a wɔapaw wɔn, mpem ɔha aduɔwɔtwe, ano sɛ wɔne Israel fie rekɔko na wɔasan adan ahenni no ama Solomon ba Rehoboam. 22 Ɛnna nokware Nyankopɔn asɛm baa Onyankopɔn nipa+ Semaia+ nkyɛn sɛ: 23 “Ka kyerɛ Solomon ba Rehoboam, Yuda hene, ne Yuda ne Benyamin fie nyinaa, ne ɔman no nkae sɛ, 24 ‘Nea Yehowa aka ni: “Mo ne mo nuanom Israelfo no nnkɔko.+ Obiara nsan nkɔ ne fie, na me na mama asɛm yi aba saa.”’”+ Enti wotiee Yehowa asɛm,+ na wɔsan kɔɔ wɔn afie, sɛnea Yehowa kae no.+ 25 Na Yeroboam san kyekyee Sekem+ wɔ Efraim mmepɔw so, na ɔtenaa hɔ. Afei ofii hɔ san kɔkyekyee Penuel.+ 26 Ɛnna Yeroboam kae wɔ ne komam+ sɛ: “Anhwɛ a, ahenni no bɛsan akodi Dawid fiefo nsam.+ 27 Sɛ ɔmanfo yi fi kɔ Yerusalem bere nyinaa kɔbɔ afɔre wɔ Yehowa fie hɔ+ a, wɔn koma bɛsan adan akodi wɔn wura, Yuda hene Rehoboam akyi; wobekum me+ na wɔasan akodi Yuda hene Rehoboam akyi.” 28 Enti ɔhene tuu agyina,+ na ɔyɛɛ sika anantwi mma+ abien, na ɔka kyerɛɛ ɔman no sɛ: “Ɛyɛ den dodo sɛ mobɛkɔ Yerusalem. Israelfo, mo Nyankopɔn a oyii mo fii Egypt asase so+ no ni.”+ 29 Na ɔde biako sii Betel,+ na ɔde biako a aka no nso sii Dan.+ 30 Eyi ma wɔyɛɛ bɔne,+ na ɔman no kɔsom nea ɛwɔ Dan no anim. 31 Na ɔyeyɛɛ sorɔnsorɔmmea afie,+ na oyiyii ɔmanfo a wɔnyɛ Lewi asefo no bi hyɛɛ wɔn asɔfo.+ 32 Ɛnna Yeroboam hyɛɛ fã ɔsram a ɛto so awotwe no da a ɛto so dunum no te sɛ fã a wɔhyɛ wɔ Yuda+ no, sɛnea ɛbɛyɛ a ɔbɛbɔ afɔre wɔ afɔremuka a osii wɔ Betel no so ama anantwi mma a ɔyɛe no; ɔmaa asɔfo a ɔde wɔn sisii hɔ wɔ Betel+ no som wɔ sorɔnsorɔmmea a ɔyɛe no anim. 33 Enti ofii ase bɔɔ afɔre wɔ afɔremuka a osii wɔ Betel no so, ɔsram a ɛto so awotwe no da a ɛto so dunum no, ɔsram a ɔno ara bɔɔ ne tirim de sii hɔ+ no; ɔhyɛɛ fã maa Israelfo, na ɔhyew afɔrebɔde wɔ afɔremuka no so de bɔɔ afɔre.+\n1 Ahene 12


KENKAN WƆ Afrikaans Albanian Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nPO SO hyɛn bi nam Atlantic po so rekɔ Europa; asorɔkye rebɔ no. George Young ka nnipa a wɔte po so hyɛn no mu ho. Ɔredwinnwen Ahenni adwuma a wayɛ wɔ Brazil a ɔregyaw hɔ akɔ no ho, na ne koma atɔ ne yam. * Nanso, bere a Onua Young nam kwan so rekɔ no, ɔdanee n’adwene kɔɔ asasesin foforo a na ɔrekɔyɛ mu adwuma no so. Ná ɛyɛ Spain ne Portugal; ɛyɛ asasesin kɛse a ɛkame ayɛ sɛ na obiara nkaa asɛmpa no wom. Sɛ odu hɔ a, Bible mu ɔkasa ahorow a na Onua J. F. Rutherford bɛba hɔ abɛma no, na ɔbɛyɛ ho nhyehyɛe. Afei nso, na ɔbɛkyekyɛ nkratawa 300,000!\nAkwan pii a George Young tutu kɔyɛɛ asɛnka adwuma no, odii po so akɔneaba\nBere a Onua Young duu Lisbon afe 1925 osutɔbere mu no, na basabasayɛ rekɔ so. Amanyɔkuw a na wɔrepere dodow amammu no tuu Ahemfo amammu no gui afe 1910, na wogyee tumi a Katolek Asɔre no wɔ no fã kɛse no ara fii wɔn nsam. Wei maa nnipa a wɔwɔ ɔman no mu nyaa ahofadi kɛse, nanso ɔmanfo no kɔɔ so yɛɛ basabasa wɔ ɔman no mu.\nBere a Onua Young yɛɛ Onua Rutherford kasa no ho nhyehyɛe ara pɛ na aban no maa asraafo bedii tumi hyehyɛɛ mmara, efisɛ na nkurɔfo pɛ sɛ wotu aban no gu. Kuw bi a wɔkyerɛ Bible ase kɔ kasa ahorow mu (British and Foreign Bible Society) kyerɛwfo bɔɔ Onua Young kɔkɔ sɛ sɛnea ɛte biara, obehyia ɔsɔretia. Ɛno mpo no, Onua Young kɔɔ Camões Ntoaso Sukuu mu kɔsrɛɛ ɔdan a nkurɔfo teɛteɛ wɔn apɔw mu wom no, na wɔde maa no!\nAfei May 13 dui; saa da no na na wɔahyehyɛ sɛ Onua Rutherford bɛma ne kasa no. Ná obiara rehwɛ kwan denneennen! Wɔde nkrataa a wɔakyerɛkyerɛw so de rebɔ baguam kasa no ho dawuru fomfam dan ho; wɔde bi kɔɔ atesɛm nkrataa mu. Ná ɔkasa no asɛmti ne “How to Live on the Earth Forever” (Sɛnea Wobɛtena Asase So Daa). Nyamesomfo a wɔsɔre tia yɛn yɛɛ ntɛm tintim asɛm bi wɔ wɔn atesɛm krataa mu. Wɔde bɔɔ nkurɔfo a wɔkenkan kɔkɔ sɛ wɔnhwɛ wɔn ho yiye wɔ “atoro adiyifo” foforo a wɔaba hɔ no ho. Wɔn a wɔsɔre tia yɛn no begyinaa ɔdan a nkurɔfo teɛteɛ wɔn apɔw mu wom no ano kyekyɛɛ nhomawa mpempem pii maa nkurɔfo. Ná nsɛm a ɛwom no tia nsɛm a na Onua Rutherford rekyerɛkyerɛ no.\nNe nyinaa akyi no, nnipa bɛyɛ 2,000 bɛhyɛɛ baabi a wohyiaam no mã, na wɔmaa nnipa dodow a ɛte saa nso san kɔɔ wɔn fie efisɛ wɔannya baabi antena. Afoforo a na wɔn ani gye ho pa ara sɛ wobetie ɔkasa no foro susoo nhama antweri bi a na ɛwɔ ɔdan no nkyɛn mu; ebinom nso foro tenatenaa mfiri a nkurɔfo de teɛteɛ wɔn apɔw mu no so.\nBiribiara ankɔ so dwoodwoo. Wɔn a wɔsɔre tia yɛn no teɛteɛɛm, na wobubuu nkongua. Nanso Onua Rutherford hyɛɛ ne ho so, na ɔtɔɔ ne bo ase foro gyinaa ɔpon bi so sɛnea ɛbɛyɛ a sɛ ɔkasa a obiara bɛte ne nne. Onua Rutherford wiee ne kasa no bɛyɛ ɔdasum. Nnipa bɛboro 1,200 a wɔn ani gyee asɛm no ho de wɔn din ne wɔn address mae sɛ wɔmmrɛ wɔn Bible ho nhoma. Ade kyee ara pɛ, atesɛm krataa a wɔato din O Século tintim asɛm bi faa Onua Rutherford kasa no ho.\nLizzie ne Virgílio Ferguson tumi krataa a wɔde tenaa ɔman no mu, afe 1928\nSeptember 1925 no, wofii ase tintim Ɔwɛn-Aban a ɛwɔ Portugal kasa mu wɔ Portugal. (Ná wɔadi kan atintim Ɔwɛn-Aban wɔ Portugal kasa mu dedaw wɔ Brazil.) Ɛbɛyɛ sɛ saa bere no ara na Bible Suani bi a ne din de Virgílio Ferguson a ɔwɔ Brazil yɛɛ nhyehyɛe sɛ obetu akɔ Portugal akɔboa Ahenni adwuma no. Ná wadi kan ne Onua Young ayɛ adwuma wɔ Bible Asuafo no baa dwumadibea ketewa a ɛwɔ Brazil no. Ankyɛ na Virgílio ne ne yere Lizzie de po so hyɛn siim sɛ wɔne Onua Young rekɔyɛ adwuma bio. Onua Ferguson duu Portugal bere pa mu, efisɛ na ɛrenkyɛ na Onua Young afi hɔ akɔyɛ asɛnka adwuma no wɔ aman foforo so; aman no bi ne Soviet Union.\nBere a asraafo tuu aban gui wɔ Portugal no, ɛde kankabi nniso baa hɔ, na wɔsɔre tiaa yɛn som adwuma no. Onua Ferguson nyaa akokoduru, na wamfi ɔman no mu. Ɔtotoo nneɛma sɛnea ɛbɛyɛ a ɔbɛbɔ Bible Asuafo kakra a wɔwɔ hɔ no ho ban, na wahyɛ wɔn den ama wɔakɔ so ayɛ asɛnka adwuma no. Obisaa atumfoɔ no kwan sɛ ɔpɛ sɛ wɔyɛ asafo nhyiam daa wɔ ne fie. October 1927 no, wɔpenee so maa no.\nAfe a edi kan a kankabi nniso no dii ɔman no so no, nnipa bɛyɛ 450 kraa Ɔwɛn-Aban wɔ Portugal. Afei nso, nkratawa ne nhomawa maa nokware no trɛw kɔɔ akyirikyiri wɔ Portugal Ahemman no mu; eduu Angola, Azores, Cape Verde, East Timor, Goa, Madeira, ne Mozambique.\nAfe 1929 no, turo hwɛfo hobrɛasefo bi a ne din de Manuel da Silva Jordão a ɔyɛ Portugalni baa Lisbon. Bere a ɔwɔ Brazil no, otiee baguam kasa bi a Onua Young mae. Ankyɛ koraa na ohui sɛ nokware no ni, na na ɔpɛ pa ara sɛ ɔboa Onua Ferguson ma wɔtrɛw asɛnka adwuma no mu. Nea ɛbɛyɛ na Manuel atumi ayɛ saa no, ɔyɛɛ colporteur; kan no, saa na na wɔfrɛ akwampaefo. Saa bere no, na asafo no ayɛ nhyehyɛe pa ma wotintim Bible ho nhoma kyekyɛ, enti asafo foforo a na ɛwɔ Lisbon no nyaa nkɔso!\nAfe 1934 no, na ɛsɛ sɛ Onua ne Onuawa Ferguson san kɔ Brazil. Nanso, na wɔagu nokware aba no. Basabasayɛ a ɛkɔɔ so wɔ Europa bere a na Spain Ɔmanko ne Wiase Ko II rekɔ so no, anuanom anokwafo kakraa bi a na wɔwɔ Portugal no kɔɔ so bataa Yehowa ho. Bere bi, sɛnea yɛbɛka no no, saa anuanom kuw no bɛyɛɛ sɛ nnyansramma a ɛreyɛ adum. Nanso afe 1947, bere a John Cooke a ɔyɛ ɔsɛmpatrɛwfo a wakɔ Gilead a odii kan kɔɔ Portugal no duu hɔ no, wɔn gya no ano san yɛɛ den. Ɛno akyi no, Ahenni adawurubɔfo no dodow kɔɔ anim bere nyinaa. Bere a aban no baraa Yehowa Adansefo som adwuma no afe 1962 mpo no, adawurubɔfo no dodow kɔɔ anim. December 1974, bere a wogyee Yehowa Adansefo toom wɔ mmara mu no, na adawurubɔfo a wɔwɔ ɔman no mu boro 13,000.\nƐnnɛ, Ahenni adawurubɔfo bɛboro 50,000 na wɔreka Onyankopɔn Ahenni ho asɛmpa no wɔ Portugal ne nsupɔw a wɔka Portugal kasa wɔ so; ebi ne Azores ne Madeira. Adawurubɔfo a wɔwɔ hɔ nnɛ no bi yɛ nkurɔfo a wokotiee kasa titiriw a onua Rutherford mae wɔ afe 1925 no asefo. Wɔyɛ saa nkurɔfo no awo ntoatoaso a ɛto so mmiɛnsa.\nYɛda Yehowa ase; saa ara nso na yɛda anuanom mmarima ne mmea anokwafo a wodii kan de akokoduru dii anim trɛw asɛmpa no mu no ase. Wɔyɛ ‘Kristo Yesu baguam asomfo ma amanaman no.’—Rom. 15:15, 16.—Tete wɔ bi ka, Portugal.\n^ nky. 3 Hwɛ asɛmti a wɔato din, “Otwa Adwuma no Nsae Koraa” wɔ May 15, 2014, Ɔwɛn-Aban, kr. 31-32.\nShare Share Sɛnea Woguu Ahenni Aba a Edi Kan Wɔ Portugal\nHann Kurafo Ma Amanaman Pii\nOnyankopɔn Adom Yɛn Wɔ Akwan Pii So


Mfe 2012 Afrenhyia Nhyiamu Ho Amandzɛɛbɔ | Jehovah Adasefo\nKENKAN WƆ Albanian Armenian Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English (Borɔfo) Estonian Finnish French Georgian German Greek Haitian Creole Hungarian Igbo Indonesian Italian Japanese Kinyarwanda Konkani (Roman) Korean Lithuanian Malagasy Mfantse Nahuatl (Central) Norwegian Polish Portuguese Portuguese (Portugal) Rarotongan Romanian Russian Serbian Serbian (Roman) Sesotho (Lesotho) Slovak Slovenian Spanish Swahili Swedish Tagalog Tahitian Tajiki Totonac Tsonga Turkish Turkmen Tzeltal Tzotzil Ukrainian Uzbek (Roman) Valencian Zulu\nAfrenhyia Nhyiamu Ho Amandzɛɛbɔ\n“Edziban Wɔ Ber A Ɔsɛ Mu”\nAfrenhyia nhyiamu a otsĩa 128 a Watch Tower Bible and Tract Society of Pennsylvania yɛe no ase no, etsiefo a hɔn dodow yɛ mpempem pii no tsiee amandzɛɛbɔ ahorow a ɔhyɛ nkuran nye Matthew 24:45-47 ho nkyerɛkyerɛmu a ɔtɔ asomu a wɔdze mae no.\nWɔyɛɛ dɛm nhyiamu yi wɔ October 6, 2012 mu wɔ Jehovah Adasefo Ehyiadzi Asa a ɔwɔ Jersey City, New Jersey, U.S.A., na nyimpa a hɔn dodow reyɛ edu 5,000 na wɔkɔr ase. Ber kor no ara mu no, wɔdze dwumadzi no faa Intanɛt do ma nyimpa bɔbor 10,000 hwɛe wɔ hɛn edwumayɛbea ahorow a ɔwɔ Canada, Brooklyn, Patterson, nye Wallkill, New York.\nAnthony Morris a ɔyɛ Jehovah Adasefo Akwankyerɛ Kuw no munyi na ɔyɛɛ nhyiamu no eguamutsenanyi. Ɔkãa afrenhyia nhyiamu ahorow bi a etwa mu a ɔhyɛ nkuran, na werɛ nnkefir da no ho asɛm. Nna etsiefo no nyim dɛ afe yi afrenhyia nhyiamu no bɛyɛ dza ɔhyɛ nkuran. Naaso, ber kor no ara nna woribisa hɔnho dɛ, ‘Ana ɔbɛyɛ dza hɛn werɛ nnkefir so?’\nWoyii video ebien ma etsiefo no hun edwuma a yɛreyɛ wɔ wiadze nyina.\nAhendzi Asa A Wosisi:\nVideo no maa etsiefo no hun Ahendzi Asa a yesisi wɔ aman ahorow a wonnyi sika pii mu no. Mfe 13 a etwa mu no, Kuw a Wosisi Ahendzi Asa esisi Ahendzi Asa bɔbor 25,402 wɔ aman a ɔtsetse dɛm mu. Sɛ wɔkyekyɛ mu pɛpɛɛpɛr a, wosi Ahendzi Asa bɔbor enum da biara! Ntoboa a Adasefo a wɔwɔ wiadze nyina eyi no na wɔdze sisii Ahendzi Asa ahorow yi. Dza ɔkã ho bio nye dɛ sɛ atoyerɛnkyɛm si a, dɛm kuw ahorow yi a hɔnho awea wɔ adansi mu no yɛ ntsɛm kɔboa hɔn a esian ato hɔn no ma wosiesie anaa wɔsan si hɔn Ahendzi Asa no fofor nye hɔn efie a asɛɛe no.\nMfe 2012 mu no, Jehovah Adasefo yɛɛ ehyiadzi etsitsir ma nkorɔfo a wofi aman ahorow do kɔr bi. Ebɛn sorbi na ɔda dɛm ehyiadzi ahorow yi nye amanaman ntamu ehyiadzi a wɔayɛ wɔ mfe bi a abɛsen kɔ mu?\nWɔkyerɛɛ mu wɔ video no mu dɛ, ɔnnyɛ edwumakuw a wɔyɛ akwantu ho nhyehyɛɛ na wɔyɛɛ dabew, kar, nye edziban ho nhyehyɛɛ maa enuanom a wofi aman ahorow do wɔ dapɛn a wɔyɛɛ nhyiamu no, na mbom nkorbata edwumayɛbea a wɔwɔ aman a wɔyɛɛ nhyiamu no wɔ hɔ no na wɔyɛɛ dɛm nhyehyɛɛ yi nyina. Enuanom a aka kakra ma hɔn dodow ayɛ 1,500 na wɔkɔr ehyiadzi no mu biara.\nƆnnyɛ ehyiadzi no ase nko na enuanom a wofi aman ahorow do no nyaa ho kwan pii nye Adasefo a wofi aman a wɔyɛɛ ehyiadzi no wɔ mu no bɔɔ fɛkuw, na mbom ber a wɔnye hɔn bɔɔ mu kɔr aprɔw, wɔnye hɔn too nsa dzidzii, nye ber a wɔnye hɔn bɔɔ mu kɔr asɛnka so. Wɔkãe wɔ video no mu dɛ, “Ehyiadzi etsitsir a wɔayɛ nyina mu no, ɔdɔ a ɔyɛ emudzi abɔdo no na ada enuadɔ ankasa a enuanom wɔ no edzi.”\nBer a wɔbɔɔ amandzɛɛ dɛ wɔ ehyiadzi yi ekyir no, Jehovah Adasefo bɔkɔ do ayɛ ehyiadzi etsitsir a ɔtse dɛm afe biara wɔ aman afofor do wɔ wiadze nyina no, etsiefo no enyi gyee papa!\nAfrenhyia nhyiamu no mu nsɛntsitsir no bi na odzidzi do yi:\nNsɛm A Wobisabisa:\nNkorbata Egyinatukuw mufo baasa nye hɔn yernom kãa mbrɛ Jehovah Nyankopɔn atsetse hɔn ma woetum edzi dwuma ahorow pii wɔ no som mu ho asɛm. Sɛ wɔka mfe dodow a hɔn nyina dze ayɛ ber nyina som edwuma no bɔ mu a, ɔyɛ mfe 342.\nRichard Kelsey a ɔyɛ Germany Nkorbata Egyinatukuw no munyi no kãa dɛ Skuul a wɔyɛ ma Nkorbata Egyinatukuw Mufo nye Hɔn Yernom no maa ohun dɛ “ɔwɔ dɛ odzi Jehovah n’akwankyerɛ do ber nyina.” Jehovah yɛ Egya a ɔwɔ dɔ, na hɛn eyiedzi na ɔrohwehwɛ. Onua Kelsey kyerɛɛ mu dɛ, “Jehovah pɛ dɛ yɛtsena ase daa, na ɔreyɛ biribiara a ohia dze ahwɛ hɛn.” Wɔkyerɛkyerɛɛ Nkorbata Egyinatukuw mufo no wɔ skuul no mu dɛ ɔwɔ dɛ wosũasua Jehovah no nhwɛdo a ɔdɔ wɔ mu no.\nBer a wɔtoo nsa frɛɛ Linda Johansson dɛ ɔnkɔ Ɔweɔn-Aban Gilead Bible Skuul wɔ afe 1958 mu no, nna wonumaa no no oenya mfe ebien na fã pɛr. Nkyii so, nna ɔawar afe kor. Akyerɛbaa Johansson kãa dɛ, “Woara hwɛ, dɛ menye enuanom mbarimba a hɔnho akokwaa na wɔwɔ suahu pii rokɔ skuul. Dza ɔbaa m’adwen mu nye dɛ ‘memmfata dɛ meba ha.’”\nNaaso, Akyerɛbaa Johansson yeer noho, na wowiee skuul no wɔdze ɔno nye no kun kɔr Malawi ma wɔkɔsomeee dɛ asɛmpatserɛwfo wɔ hɔ. Ɔmmfa ho ɔtaa a n’ano yɛ dzen a wɔdze baa Jehovah Adasefo do wɔ dɛm ɔman no mu no, ɔnye aban soafo bi a mber bi a etwa mu no nna ɔsoɛr tsia asɛnka edwuma a Adasefo yɛ no sũaa Bible no. Ndɛ a yɛrekasa yi, dɛm ɔbarimba no ne yer, ne babanyin, nye ne babaa, hɔn nyina abɛyɛ Adasefo a woenuma hɔn.\nEnuanom baanan a woewie Bible Skuul a wɔyɛ ma Christianfo Awarfo (Bible School for Christian Couples) no nye Jehovah Adasefo hɔn ɔmansin do hwɛfo bi a ɔwɔ New York kãa suahu ahorow a wonyae ho asɛm. Nna ɔfa mbɔdzen a wɔbɔe dɛ wɔbɛkã asɛm no wɔ mbea a nyimpa pii dzi hɔ akɔnaaba no ho.\nBer nyina asomfo a wɔyɛ Jehovah Adasefo dze pon nye trɔk a Bible ho nwoma ayɛ do mã sisi mbeambea a nyimpa pii dzi hɔ akɔnaaba no. Nyimpa a worutwa mu no botum eyi nwoma no bi, ebisa Bible ho nsɛm, na wɔaaserɛ ma wɔnye hɔn ayɛ Bible adzesua ho nhyehyɛɛ.\nAdasefo a wɔwɔ New York City, Chicago nye Los Angeles afã bi mu no rosɔ kwan fofor yi a wɔfa do kã asɛm no kyerɛ nkorɔfo ahwɛ. Afe kor pɛr mu no, nyimpa a wɔbaa pon nye trɔk a wɔdze esisi hɔ no ho no, hɔn mu 2,700 na wɔserɛe dɛ wɔnye hɔn nyɛ Bible adzesua a wɔnngye hwee ho nhyehyɛɛ.\nMbofra Toow Ndwom:\nNyimpa piinara na wosũi ber a mbofra 17 toow ndwom a n’etsifi asɛm nye dɛ “Dzi Asɛm No Do Na Nya Nhyira.” Woyii ndwom no fii Sing to Jehovah (Tow Ndwom Ma Jehovah) ndwom nwoma no mu (Ndwom a Otsĩa 120).\nDza odzi hɔ wɔ dwumadzi no mu nye ɔkasa a wɔakyekyɛ mu esia a Akwankyerɛ Kuw no mufo beesia a wodzidzi do yi mae no: Onua Jackson, Onua Lösch, Onua Pierce, Onua Herd, Onua Lett, nye Onua Splane. Wɔkyerɛkyerɛɛ Jesus ne nsɛm a wɔakyerɛw wɔ Matthew 24:45-47 no mu. Jesus kãe wɔ hɔ dɛ:\n“Woana mbɔ nye akowaa nokwafo nye nyansafo a no wura dze no esi ne fikuw do, dɛ ɔmma hɔn edziban wɔ ber a ɔsɛ mu? Nhyira akã akowaa no a, sɛ no wura ba a, obohu no dɛ ɔreyɛ dɛm, nokwar mese hom dɛ ɔdze no besi n’adze a ɔwɔ nyina do.”\nWoyii nsɛmbisa a odzidzi do yi ano wɔ ɔkasa a wɔakyekyɛ mu no mu:\nEbɛn Aber Na Jesus Dze “Akowaa Nokwafo Nye Nyansafo” No Sii Ne Fikuw Do?\nMa yensusu asɛm a Jesus kãe wɔ Matthew tsir 24 no ho nhwɛ. Nyiyimu a wɔatwe adwen esi do wɔ ha nyina benya mbamu wɔ Christ ne mbae no mu, kyerɛ “wiadze ewiei” mber yi mu.—Nyiyimu 3.\n“Nda no mu ahohia.”—Nyiyimu 29.\n“Mbasantsen yi.”—Nyiyimu 34.\n“Da no nye dɔn no.”—Nyiyimu 36.\nDa no “a hom wura bɛba.”—Nyiyimu 42.\n“Dɔn a hom nnsusu mu na nyimpa Ba no reba.”—Nyiyimu 44.\nNtseasee wɔ mu dɛ yɛbɛkã dɛ Christ ne mbae no hyɛɛ ase wɔ afe 1914 mu, na iyi ekyir no na wɔdze “akowaa nokwafo nye nyansafo” no sii hɔ.\nJesus kyerɛɛ mu dɛ wɔdze dɛm “akowaa” yi besi hɔ wɔ ber a noho ebehia dɛ wobisa asɛm a ɔnye dɛ: “Woana mbɔ nye akowaa nokwafo nye nyansafo no?” Nna Jesus n’asomafo no wɔ sunsum krɔnkrɔn akyɛdze ahorow no bi. Sɛ dɛm ber no na wɔdze akowaa no sii hɔ a, nkyɛ dɛm asɛmbisa yi nnkɔsoɛr wɔ hɔn aber do. (1 Corinthfo 14:12, 24, 25) Kaansa wɔdze sunsum krɔnkrɔn seraa asomafo no nye tsetse Christianfo mpo a, nna nnyɛ hɔn nye “akowaa nokwafo nye nyansafo” a Jesus hyɛɛ no ho nkɔm no.\nDɛm ntsi, ɔtɔ asomu dɛ yɛbɛkã dɛ Jesus dze “akowaa nokwafo nye nyansafo” no sii “ne fikuw” do wɔ ne mbae no mu, kyerɛ “wiadze ewiei” mber yi mu.\n“Woana Mbɔ Nye Akowaa Nokwafo Nye Nyansafo” No?\nNna ɔnnyɛ nyimpa kortsee ho asɛm na Jesus rekã, na mbom nyimpakuw bi a wɔbɔsom dɛ “akowaa” ho asɛm na ɔrekã. Nna wɔbɛyɛ edwuma abɔ mu dɛ kuw. Jesus kyerɛɛ mu dɛ (1) wɔdze akowaa no besi hɔ dɛ ɔhwɛfo wɔ no “[wura] ne fikuw” do, na (2) ɔaama fikuw no mufo sunsum afamu “edziban wɔ ber a ɔsɛ mu.”\nOfitsi afe 1919 reba no, nyimpakuw kakraabi a wɔdze sunsum krɔnkrɔn asera hɔn no akɔ do asom wɔ Jehovah Adasefo hɔn wiadze nyina edwumayɛbea tsir hɔ. Dɛm nyimpakuw yi akɔ do ahwɛ asɛnka edwuma a wɔreyɛ wɔ wiadze nyina no do, na wosiesie sunsum afamu edziban kyekyɛ ma hɔn wura ne fikuw mufo no. Mfe kakra a etwa mu mu no, ndzɛmba ada edzi dɛ Jehovah Adasefo Akwankyerɛ Kuw no na woridzi dɛm dwuma yi.\nAdanse a yesusu ho yi ma yehu dɛm nokwasɛm yi: Wɔdze “akowaa nokwafo nye nyansafo” no sii Jesus ne fikuw do wɔ afe 1919 mu. Akowaa no yɛ nyimpakuw kakraabi a no mufo yɛ mbarimba a wɔasera hɔn a wɔsom wɔ wiadze nyina edwumayɛbea tsir hɔ wɔ Christ ne mbae no mu. Dɛm nyimpakuw yi ara so na wosiesie sunsum afamu edziban kyekyɛ ma hɔn wura ne fikuw mufo. Dɛm nyimpakuw kakraabi yi dzi dwuma dɛ “akowaa nokwafo nye nyansafo” no ber a wɔbɔ mu yɛ edwuma dɛ Akwankyerɛ Kuw no.\nWoananom Nye “Fikuw” No Mufo No?\nJesus kãa dɛ wɔbɛma “ne fikuw” no mufo no “edziban wɔ ber a ɔsɛ mu.” Jesus n’ekyirdzifo anokwafo nyina nya sunsum afamu edziban fi “akowaa nokwafo nye nyansafo” no hɔ. Sɛ yerutwa no tsiabaa a, Christ n’esuafo nyina, dɛ wɔyɛ hɔn a wɔasera hɔn anaa “nguan” fofor no mufo no, hɔn nyinara yɛ “ne fikuw” mufo.—John 10:16.\nBer a ɔkasafo no kyerɛkyerɛɛ Jesus no nkɔnhyɛ no mu wiei no, etsiefo no dze nsamubɔ kɛsenara gyee do. Dwumadzi no ekyir no, nyimpa pii kyerɛɛ enyisɔ a woenya dɛ Jesus kan hɔn kã “ne fikuw” no mufo ho.\nEbɛn Aber Na Jesus Dze Akowaa No Besi “N’adze A Ɔwɔ Nyina Do”?\nJesus kãa dɛ sɛ akowaa no “no wura ba a” (a dza ɔkyerɛ ankasa nye dɛ “ɔaba”), ɔdze no besi “n’adze a ɔwɔ nyina do.” Ebɛn aber na Owura no, kyerɛ Jesus, bɛba?\nAsɛm a wɔkyerɛɛ ase “ba” no nye Greek kasafua erʹkho·mai dzi nsɛ. Wɔsanee so kyerɛɛ kasafua fofor a ɔnye erʹkho·mai dzi nsɛ ase dɛ “bɛba” anaa “reba.” Yehu iyi wɔ tsir 24 nyiyimu 42 nye 44 no mu. Jesus ne ba a ɔreba dɛ Ɔtsɛmbuafo wɔ ahohiahia kɛse no mu no ho asɛm na ɔrekã wɔ ha.—Matthew 24:30; 25:31, 32.\nIyi so kyerɛ dɛ “akowaa” no a Jesus dze no besi “n’adze a ɔwɔ” do no bɛyɛ daakye asɛm. Ahohiahia kɛse no mu na Jesus dze no besi n’adze a ɔwɔ do.\nEbɛnadze Nye Jesus “N’adze A Ɔwɔ” No?\nJesus kãa dɛ: “Wɔdze sor nye asaase do tum nyina ama me.” (Matthew 28:18) Ntsi Jesus “n’adze a ɔwɔ” no nnyɛ asaase yi do ndzɛmba nkotsee. Messiah Ahendzi no so kã ho.—Philippifo 2:9-11.\nEwiei koraa no, Jesus behyira “akowaa nokwafo nye nyansafo” no dze nam nyan a obenyan dɛm kuw no mufo ma wɔaakɛtsena sor no do. Ɔbɛsan ama hɔn tum dɛ ahemfo ma woeedzi Christ n’adze a ɔwɔ wɔ sor nye asaase yi do no do. Nhyira kor yi ara na wɔdze abɔ Christianfo anokwafo a wɔasera hɔn nyina no anohoba.—Luke 22:28-30; Nyikyerɛ 20:6.\nWɔmaa nkaabɔ tsitsir bi wɔ ɔkasa a wɔakyekyɛ mu no ne fã a otwa tun no mu. Onua Splane kenkaan Jesus no nkuranhyɛsɛm a ɔwɔ Matthew 28:20 no, na iyi ekyir no ɔkãa dɛ: “Yɛwɔ siantsir fofor bi ntsi a ɔwɔ dɛ yenya ahotodo. Dɛm siantsir no puei wɔ mfe 2013 afe asɛm no mu. Ɔyɛ ebɛn asɛm a? Ɔno nye Joshua 1:9 no. Ɔkã dɛ: ‘Hyɛ dzen na nya akokodur; . . . [Jehovah] wo Nyankopɔn dzi w’ekyir.’”\nBer a Onua Morris dze dwumadzi no nyina reba ewiei no, obisaa dɛ, “afedan so ɛ? Wɔbɛyɛ afedan afrenhyia nhyiamu no October 5, 2013, na wɔdze bɛfa Intanɛt do akɔ Ehyiadzi Asa ahorow wɔ United States nye aman afofor a wɔkã Borɔfo kasa no do.”\nWɔbɛyɛ dwumadzi yi wɔ Borɔfo kasa mu nkotsee. Wɔnnkɛkyerɛ ase akɔ kasa afofor mu.\nBer a wɔdze dwumadzi a ɔtow gyedzi do, na werɛ nnkefir da yi baa ewiei no, etsiefo no fii hɔn akoma mu dze enyigye toow ndwom a n’etsifi asɛm nye dɛ, “Kan No Kɔ Do Hyerɛn” (Ndwom a Otsĩa 116). Ndwom yi fi Sing to Jehovah (Tow Ndwom Ma Jehovah) ndwom nwoma no mu. Ndwom no no mu nsɛm no bi na odzidzi do yi:\n“Hɛn Ewuradze apaw n’akowaa nokwafo,\nƆma hɛn edziban ber pa mu.\nNokwar kan no akɔ do ahyerɛn,\nAkã nyimpa akoma nye adwen.”\nFa mona Fa mona Afrenhyia Nhyiamu Ho Amandzɛɛbɔ\nOctober 2012 Afrenhyia Nhyiamu Ho Amandzɛɛbɔ\nVideo Tsiabaa: Afrenhyia Nhyiamu Dwumadzi—October 2012


Asetenam Nsɛm: Bere Nyinaa Som Adwuma wɔ Finland Atifi Fam | Adesua\nKENKAN WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Isoko Italian Japanese Kazakh Kikongo Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Maya Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tshiluba Tsonga Tswana Turkish Twi Ukrainian Umbundu Urdu Uzbek Venda Vietnamese Waray-Waray Wolaita Xhosa Yoruba Zulu\nYɛde Mfe 50 Ayɛ Bere Nyinaa Som Adwuma wɔ Finland Atifi Fam\nAili ne Annikki Mattila anom asɛm\nYɛka kyerɛɛ yɛn adamfo kwampaefo bi sɛ: “Wo de, w’awofo wɔ nokware no mu; wɔbɛboa wo, enti ɛnyɛ den sɛ wobɛyɛ ɔkwampaefo.” Ɔka kyerɛɛ yɛn sɛ: “Yɛn nyinaa wɔ Papa biako.” Asɛm no kaee yɛn nokwasɛm yi: Yɛn soro Agya no hwɛ n’asomfo na ɔhyɛ wɔn den. Nea asi wɔ yɛn asetenam ma yehu sɛ asɛm yi yɛ nokware turodoo.\nNA YƐNE yɛn awofo te akuraa bi ase wɔ Ostrobothnia atifi fam wɔ Finland. Na yɛyɛ mmofra du na ɛwɔ abusua no mu. Bere a Wiase Ko II no gyina mu no, na yesusua. Ná ɔko no mmɛn baabi a yɛte koraa, nanso yehuu ɛho nsunsuanso. Da bi wogyaee topae guu Oulu ne Kalajoki so, na wim yɛɛ kɔɔ. Yɛn awofo ka kyerɛɛ yɛn sɛ, sɛ yehu sɛ asraafo wimhyɛn reba a, yɛmpɛ baabi nkɔhyɛ. Saa bere no, yɛn nuabarima panyin Tauno ka kyerɛɛ yɛn sɛ bere bi bɛba a asase yi bɛdan paradise ma amanehunu nyinaa to atwa. Eyi kaa yɛn koma paa.\nTauno kenkan Bible Asuafo no nhoma, enti bere a odii mfe 14 na ohuu nokware no. Bere a Wiase Ko II pae gui no, nea na wasua afi Bible mu nti, wankɔ sraadi. Enti wɔde no kɔtoo afiase na wɔyɛɛ no ayayade wɔ hɔ. Ɛno koraa na ɛhyɛɛ no mpamden sɛ ɔnsom Yehowa. Enti bere a woyii no fii afiase no, ahokeka paa na ɔde yɛɛ asɛnka adwuma no. Yɛn nuabarima no nhwɛso hyɛɛ yɛn nkuran ma yɛkɔɔ nhyiam a na Adansefo no yɛ no. Saa bere no, na wohyia wɔ akuraa bi ase wɔ yɛn mpɔtam hɔ. Na yɛkɔ nhyiam akɛse nso. Na ɛsɛ sɛ yɛyere yɛn ho yɛ adwuma sie sika ansa na yɛatumi akɔ nhyiam no bi. Nea na yɛyɛ ne sɛ yɛpam ntade ma nkurɔfo. Afei na yedua gyeene, na na yɛtetew nnuaba. Yɛn afuw mu adwuma nti, na yɛn nyinaa ntumi mmom nkɔ ɔmantam nhyiam. Enti na ebi di kan kɔ, akyiri yi na ebinom nso akɔ.\nFi benkum: Matti (wɔn papa), Tauno, Saimi, Maria Emilia (wɔn maame), Väinö, (akokoaa), Aili, ne Annikki wɔ 1935\nYesuaa Yehowa ho ade huu n’apɛde na ɛma yenyaa ɔdɔ kɛse maa no. Enti yesii gyinae sɛ yebehyira yɛn ho so ama no. Yɛn baanu nyinaa bɔɔ asu afe 1947. (Na Annikki adi mfe 15 ɛnna Aili adi mfe 17.) Yɛn nuabea Saimi nso bɔɔ asu saa afe no ara. Afei yɛne yɛn nuabea Linnea suaa Bible, na ɔne ne kunu ne ne mma bɛyɛɛ Yehowa Adansefo. Yɛbɔɔ asu akyi no, yɛde sii yɛn ani so sɛ yɛbɛyɛ akwampaefo, enti na yɛtaa yɛ akwampaefo aboafo.\nYEFII BERE NYINAA SOM ADWUMA ASE\nFi benkum: Eeva Kallio, Saimi Mattila-Syrjälä, Aili, Annikki, ne Saara Noponen wɔ 1949\nAfe 1955 mu no, yetu kɔɔ Kemi wɔ atifi fam. Na adwuma a yɛyɛ gye yɛn bere pii nanso na yɛpɛ sɛ yɛyɛ akwampaefo. Nea na yesuro ne sɛ, sɛ yɛtew yɛn adwuma so bɛyɛ akwampaefo a, ebia na yɛannya sika anhwɛ yɛn ho. Enti yɛyɛɛ yɛn adwene sɛ yɛbɛpɛ sika kakra asie ansa. Ɛyɛ saa bere no na yɛne onuawa kwampaefo no bɔɔ nkɔmmɔ a yɛkaa ho asɛm mfiase no. Ɛno boaa yɛn ma yehui sɛ, sɛ yɛpɛ sɛ yɛde yɛn bere nyinaa som Yehowa a, ɛnsɛ sɛ yɛde yɛn ho to yɛn ankasa ahoɔden so anaa yɛn abusuafo so. Mmom ɛsɛ sɛ yɛkae sɛ Yehowa ne yɛn soro Agya, enti ɔno na ɛsɛ sɛ yɛde yɛn ho to no so.\nYɛrekɔ nhyiam wɔ Kuopio, 1952. Fi benkum: Annikki, Aili, Eeva Kallio\nSaa bere no na yɛasie sika kakra a ɛbɛso yɛn bosome abien. Enti May 1957 no, yɛkɔyɛɛ akwampae adwuma no bosome abien wɔ Pello wɔ Lapland mantam mu. Ɛwɔ Arctic Circle atifi fam. Yɛrekɔ nyinaa na yesuro sɛ anhwɛ yɛn ho bɛkyere yɛn. Nanso bosome abien soe no, na yɛmfaa yɛn nsa nkaa yɛn sika no mpo, enti yɛsan yɛɛ bosome abien kaa ho. Nanso bosome abien no baa awiei no, na yɛntew sika no so kaprɛ mpo. Afei de, na yegye di sɛ Yehowa bɛhwɛ yɛn. Yɛde mfe 50 na ayɛ akwampae adwuma no, nanso yɛn sika no da so ara da nea ɛda! Sɛ yebu kɔmpɔ hwɛ yɛn akyi a, ayɛ sɛ nea Yehowa aso yɛn nsa reka kyerɛ yɛn sɛ: ‘Munnsuro, na me ara mɛboa mo.’—Yes. 41:13.\nYɛde mfe 50 na ayɛ akwampae adwuma no, nanso yɛn sika no da so ara da nea ɛda!\nKaisu Reikko ne Aili nam asɛnka mu\nAfe 1958 no, yɛn mansin sohwɛfo ka kyerɛ yɛn sɛ, sɛ yebetumi a anka yɛnkɔyɛ akwampaefo titiriw wɔ Sodankylä. Saa kurow no wɔ Lapland mantam mu. Saa bere no na onuawa biako pɛ na ɔwɔ mpɔtam hɔ. Ɔkwan a onuawa no faa so huu nokware no yɛ anika kwa. Na ne babarima ne ne sukuufo akɔ Finland ahenkurow Helsinki rekɔhwehwɛ hɔ. Bere a sukuufo no nam kurom no, onuawa panyin bi maa abarimaa no Ɔwɛn-Aban sɛ ɔmfa nkɔma ne maame. Abarimaa no de kɔmaa ne maame, na ɔkenkan wiei ara na ohui sɛ nokware no ni.\nYenyaa dan wɔ abansoro bi so, na na wɔpae nnua wɔ ase. Ɛhɔ ara nso na na yɛyɛ adesua. Mfiase no, na yɛn baanu ne onuawa no ne ne babea pɛ na yehyiam yɛ adesua no. Sɛ yehyia a, nea yɛyɛ ara ne sɛ, yɛkenkan nhoma a yɛresua dapɛn no. Akyiri yi ɔbarima bi a ɔne Adansefo no asua Bible bɛyɛɛ adwuma wɔ baabi a wɔpae nnua no. Ɔne n’abusua fii ase baa adesua no bi, na akyiri yi ɔne ne yere bɔɔ asu. Afei onua no na na ɔhwɛ adesua no so. Mmarima a wɔyɛ adwuma wɔ hɔ no bi fii ase baa adesua no bi, na akyiri yi wobegyee nokware no. Mfe bi akyi no, yɛn kuw no bɛdan asafo.\nASƐNKA ADWUMA NE EMU HAW\nNa yetwa kwantenten ansa na yɛakɔka asɛm no. Edu ahohuru bere a, na yɛnantew anaa yɛtena sakre so ansa na yɛatumi anya nkurɔfo aka asɛm no akyerɛ wɔn. Ɛtɔ da bi mpo a yɛde hyɛmma na ɛkɔ. Sakre no boaa yɛn paa. Sɛ yɛrekɔ ɔmantam nhyiam oo, yɛkɔsra yɛn awofo oo, ɛno ara na na yɛde kɔ. Na yɛde sakre no twa kilomita pii ansa na yɛadu yɛn awofo hɔ. Edu awɔw bere a, yɛfa bɔs ahemadakye kɔ nkuraase kɔyɛ afie afie asɛnka adwuma no wɔ hɔ. Sɛ yewie akuraa biako ase a, na yɛanantew kɔ akuraa foforo ase. Na sukyerɛmma tumi tɔ kata akwan no nyinaa so. Sɛ ebinom afa kwan no so dedaw a, ɛnde ɛso fa nyɛ den efisɛ ɛyɛ a na ayiyi kwan ato mu; nea yɛyɛ ara ne sɛ yɛfa baabi a wɔafa no. Nanso sɛ sukyerɛmma san tɔ bio a na akata kwan a ayiyi ato mu no so. Afei nso efi March kosi May mu no, ɛyɛ a na sukyerɛmma no ayɛ mmerɛw dodo, enti wutu wo nan a, entu, nanso yɛde nkakrankakra fa mu saa ara.\nYɛreyɛ asɛnka adwuma wɔ awɔw bere bi mu\nEdu awɔw bere a na yɛhyehyɛ ntade a ɛbɛma yɛn ho ayɛ yɛn hyew. Yɛka sɔks atenten a emu yɛ duru abien anaa abiɛsa bɔ so hyɛ na yɛde mpaboa tenten apii so. Nanso ɛno mpo no, sukyerɛmma kɔ yɛn mpaboa mu. Sɛ yedu ofie bi kwan ano a, yɛwɔrɔwɔrɔw yɛn mpaboa poroporow mu. Sɛ yɛnam sukyerɛmma no mu a, yɛn ntade ano nyinaa fɔw, na sɛ awɔw no ano yɛ den a, ɛnde ntade no ano tumi kyen sɛ ice block. Bere bi ɔbea bi ka kyerɛɛ yɛn sɛ: “Awɔw a ɛte sɛɛ a moafa mu abedu ha yi de, mitumi hu sɛ mowɔ gyidi paa.” Na yɛanantew bɛyɛ kilomita 11 (akwansin 7) na akodu hɔ.\nƆkwan no tenten nti, sɛ ade sa yɛn akuraa bi ase a, na yɛtaa da nkurɔfo nkyɛn. Sɛ yehu sɛ ade rebɛsa a, na yɛafi ase rehwehwɛ baabi a yɛbɛda. Na nkuraa no asefo yɛ ahiafo nanso wɔpɛ nnipa na wɔn yam ye; wɔma yɛn aduan di ansa na yɛakɔda. Mpɛn pii no na yɛn kɛtɛ yɛ ɔwansan anaa sisi nhoma. Ɛwom ara a yenya dan a yetumi dwudwo yɛn ho wom. Da bi ɔbea bi de yɛn kɔɔ fie kɛse bi mu na ɔde ahɔhodan a ɛwɔ abansoro no so maa yɛn. Na wɔato mpa kama si hɔ retwɛn yɛn. Yɛkɔ baabi saa a, na yɛtaa ne fie hɔfo bɔ Bible mu nkɔmmɔ ma ade sa koraa. Ofie bi a yɛkɔsoɛɛ mu de, na awarefo no da ɔdan no fã biako ɛnna yɛn nso yɛda ɔfã biako. Awarefo no bisaa nsɛm pii, enti yɛbɔɔ Bible mu nkɔmmɔ araa kosii anadwo dasum.\nASƐNKA MU ANIGYE\nLapland yɛ baabi a ɛhɔ yɛ fɛ; ɔhyew bere oo, awɔw bere oo, biribi wɔ hɔ a ɛma hɔ yɛ fɛ. Nanso ade a na ɛyɛ yɛn fɛ paa ne sɛnea nkurɔfo tie Yehowa asɛm no. Yedii nnipa komapafo pii adanse wɔ Lapland. Wɔn mu bi ne mmarima a na wɔaba hɔ rebetwa nnua. Ɛtɔ da a, yebepue akuraa bi ase no, na mmarima akantinka pii wɔ hɔ. Nanso wɔtew wɔn anim tie Bible mu asɛm gye nhoma ahorow.\nYenyaa osuahu pii a ɛyɛ anika. Da bi na yɛrekɔ akɔfa bɔs akɔyɛ asɛnka adwuma wɔ akuraa bi ase, nanso yeduu hɔ no, na bɔs no atu. Nea yehui ne sɛ na wɔɔkye a ɛbɔ bɔs gyinabea hɔ no kɔ ntɛm kakra. Enti yɛyɛe sɛ yɛbɛfa bɔs foforo akɔ akuraa foforo ase. Ná yɛnkɔɔ hɔ da. Ofie a yedii kan wuraa mu no, yɛkɔtoo ababaa bi wɔ hɔ. Ɔkae sɛ, “Ei, mo ara na merehwɛ mo kwan.” Na yɛne ne nuabea panyin sua Bible, na na ababaa a yɛkɔtoo no yi aka akyerɛ ne nua panyin no sɛ ɔnka nkyerɛ yɛn na yɛmmra ne hɔ saa da no. Enti na onim sɛ yɛanya nkra no nti na yɛaba, nanso asɛm no ne sɛ yɛn nsa anka nkra no. Yɛne no fii ase suaa Bible, na akyiri yi yɛne n’abusuafo bi a wɔte bɛn hɔ nso fii ase suaa ade. Nanso eduu baabi no, yɛkaa wɔn nyinaa boom ne wɔn suaa ade. Na wɔyɛ nnipa dumien. Efi saa bere no, saa abusua yi mufo pii abɛyɛ Yehowa Adansefo.\nSeesei yɛaba Arctic Circle anafo; yɛwɔ Kuusamo asafo mu. Afe 1965 mu na woyii yɛn baa hɔ. Saa bere no, na adawurubɔfo kakraa bi na wɔwɔ asafo no mu. Mfiase no na asɛnka adwuma no yɛ den wɔ ha. Na nkurɔfo no som adi wɔn ti, enti na wonni yɛn ho adwempa. Nanso na wɔn mu pii bu Bible no. Enti nkakrankakra yehuu nea wɔn ani gye ho ne nneɛma a yebetumi ne wɔn abɔ ho nkɔmmɔ. Mfe abien akyi no, na ɛnyɛ den sɛ yɛne wɔn befi Bible adesua ase.\nYEGU SO REYƐ ASƐNKA ADWUMA NO DENNEENNEN\nWɔn a yɛne wɔn suaa ade no bi\nSeesei yenni ahoɔden sɛ kan no enti yentumi nkyɛ wɔ asɛnka mu, nanso ɛkame ayɛ sɛ da biara yɛkɔ asɛnka. Yɛn asasesin no sõ nanso ɛnyɛ den sɛ yɛbɛka asɛm no wɔ baabiara efisɛ Aili asua karka. Yɛn nuabarima ba na ɔhyɛɛ no nkuran sɛ onsua karka; enti 1987 mu na ogyee tumi krataa a ɔde ka kar. Saa bere no na wadi mfe 56. Seesei wɔasi Ahenni Asa foforo ama yɛn. Wosii dan bi bataa Ahenni Asa no ho, na emu na yɛte.\nNnipa pii agye nokware no wɔ Finland atifi fam; eyi ma yɛn ani gye paa. Bere a yefii bere nyinaa som adwuma no ase wɔ hɔ no, na adawurubɔfo kakraa bi na wɔwɔ asasesin kɛse no nyinaa mu. Ɛnnɛ, yɛanya ɔmansin a asafo pii wom. Sɛ yɛkɔ ɔmansin anaa ɔmantam nhyiam a, wobɛhwɛ na obi aba yɛn nkyɛn abebisa yɛn sɛ yɛkae no anaa. Ebinom wɔ hɔ a, bere a wɔyɛ mmofra no, na yɛne nkurɔfo sua Bible wɔ wɔn fie. Aba a yegui mfe pii a atwam no asow bebree.—1 Kor. 3:6.\nOsu retɔ mpo a, yɛkɔ asɛnka\nEduu afe 2008 no, na yɛde mfe 50 ayɛ akwampaefo titiriw. Yɛda Yehowa ase sɛ waboa yɛn ma yɛn mu biara ahyɛ ne yɔnko nkuran ma yegu so ara resom no. Yɛayɛ yɛn ho awiɛmfoɔ nanso yenya nea yehia biara. (Dw. 23:1) Afei na yɛahu sɛ mfiase no na anka ɛnsɛ sɛ yedwinnwen haw yɛn ho koraa! Mfe pii a yɛde ayɛ asɛnka adwuma yi nyinaa, ade biako a ahyɛ yɛn mpamden ne asɛm a Yehowa aka wɔ Yesaia 41:10 yi: “Mɛhyɛ wo den. Mɛboa wo. Mede me trenee nsa nifa beso wo mu denneennen.”\nShare Share Yɛde Mfe 50 Ayɛ Bere Nyinaa Som Adwuma wɔ Finland Atifi Fam


Romafo 8 NA-TWI - Honhom mu ahoɔden - Atemmu nni hɔ ma - Bible Gateway\nRomafo 7Romafo 9\nRomafo 8 Nkwa Asem (NA-TWI)\n8 Atemmu nni hɔ ma wɔn a wɔyɛ Kristo Yesu de. 2 Na honhom mu mmara a ɛma me nkwa na ɛma me ne Kristo yɛ baako no agye me afi bɔne ne owu mmara mu. 3 Nea esiane ɔhonam mmerɛw nti mmara no antumi anyɛ no, Onyankopɔn yɛe. Ɔnam n’ankasa ne Ba a ɔsomaa no wɔ onipa bɔne su so no ba bebuu bɔne atɛn de popaa bɔne. 4 Onyankopɔn yɛɛ eyi sɛnea ɛbɛyɛ a wɔn a wɔte ase Honhom mu na ɛnyɛ ɔhonam mu no benya mmara no mu nnepa.


Yesu Afotu a Ɛfa Hintidua ne Bɔne Ho | Yesu Asetena\nHINTIDUA HO NSƐM\nSƐ ONUA BI YƐ BƆNE A, NEA ƐSƐ SƐ YƐYƐ\nNá Yesu de mfatoho bi akyerɛ n’asuafo no suban a ɛsɛ sɛ wɔnya. Ɔma wɔhuu sɛ ɛsɛ sɛ wɔbrɛ wɔn ho ase te sɛ mmofra, efisɛ mmofra deɛ wɔmpere dibea. Enti sɛ asuafo no ‘gye abɔfra kumaa a ɔte sei ne din mu a, na wɔagye ɔno nso.’—Mateo 18:5.\nBere a Yesu kaa saa asɛm no, ebia asomafo no bɛfa no sɛ ɔreka wɔn anim. Nea ɛte ne sɛ, na wɔagye nea ɔyɛ wɔn mu kɛse ho akyinnye; wɔyɛɛ saa nso, na ɛnkyɛe koraa. Yesu ano sii ara na ɔsomafo Yohane kɔfaa asɛm foforo bɛbɔɔ mu. Ná ɛyɛ biribi a ɛsii nkyɛe koraa. Ɔkaa sɛ: “Yɛhunuu obi a na ɔde wo din retu adaemone na yɛbɔɔ mmɔden sɛ yɛbɛsi no kwan, ɛfiri sɛ ɛnyɛ yɛne no na ɛdi w’akyi.”—Luka 9:49.\nWohwɛ nea Yohane kae yi a, gyama na ɛyɛ no sɛ asomafo no nko ara na wɔama wɔn tumi sɛ wɔnsa yareɛ anaasɛ wɔntu ahonhommɔne. Enti na ɔnte ase sɛ Yudani bi nso tumi tu ahonhommɔne. Ɛbɛyɛ sɛ na Yohane susu sɛ ɛnsɛ sɛ ɔbarima no yɛ anwonwade biara efisɛ na ɔnka Yesu ne n’asomafo no ho.\nYesu kaa asɛm bi a ebia ɛbɛyɛ Yohane nwonwa. Ɔkaa sɛ: “Mommmɔ mmɔden sɛ mobɛsi no kwan, na obiara nni hɔ a ɔde me din bɛyɛ anwanwadeɛ a ɔbɛtumi asan asopa me berɛ korɔ no ara; na deɛ ɔnsɔre ntia yɛn no wɔ yɛn afa. Na obiara a ɛsiane sɛ moyɛ Kristo dea nti ɔbɛma mo nsuo kuruwa mã anom no, nokorɛm mese mo sɛ, n’akatua remmɔ no da.”—Marko 9:39-41.\nSaa bere no, na ɛho nhia sɛ ɔbarima no di Kristo akyi de kyerɛ sɛ ɔwɔ Yesu afa. Ná wɔmfirii Kristofo asafo no ase, enti sɛ ɔbarima no nni Yesu akyi a, ɛno nkyerɛ sɛ ɔyɛ Yesu tamfo anaa ɔwɔ atorosom mu. Yɛbɛtumi aka sɛ na ɔbarima no gye Yesu di, enti nea Yesu kae no ma yɛhu sɛ ɔbarima no nsa rensi fam da.\nYesu maa asomafo no huu sɛ, sɛ wɔanhwɛ yie na wɔka biribi anaa wɔyɛ biribi ma ɛto ɔbarima no hintidua a, ɛnde wɔwɔ asɛm bɔ no pɔ. Ɔkaa sɛ: “Obiara a ɔbɛto nkumaa a wɔgye die yi baako suntidua no, anka ɛyɛ ma no mmom sɛ wɔde oyuyammoɔ a afunumu twe bɛsɛn ne kɔn mu de no akɔto po mu.” (Marko 9:42) Afei Yesu kaa sɛ biribiara a ɛbɛtumi ato n’akyidifo no hintidua no, wɔnyi mfiri wɔn akwan mu. Sɛ ade ko no hia te sɛ wɔn nsa, wɔn nan, anaa wɔn ani koraa mpo a, ɛsɛ sɛ wɔyi fi hɔ. Ɛyɛ papa sɛ wɔbɛhwere nneɛma a ɛho hia saa mpo na wɔanya kwan akɔ Onyankopɔn Ahenni no mu sen sɛ wɔbɛkɔ Gehenna (Hinom Bɔn no mu). Ná saa bɔn no bɛn Yerusalem, na na wɔhye nwura wɔ hɔ. Ɛnyɛ dɛn ara a na asomafo no nim hɔ, enti asɛm a Yesu kae no, wɔbɛte ase sɛ ɛkyerɛ daa ɔsɛe.\nYesu san bɔɔ wɔn kɔkɔ sɛ: “Monhwɛ na moammu nkumaa yi baako animtia; meka kyerɛ mo sɛ wɔn abɔfoɔ a wɔwɔ soro no hunu m’Agya a ɔwɔ soro no anim daa.” Saa “nkumaa” no, dɛn na ɛkyerɛ sɛ na wɔn ho hia Agya no paa? Yesu kaa sɛ na ɔbarima bi wɔ nnwan 100 na emu baako yerae. Ɔgyaa 99 no hɔ kɔhwehwɛɛ baako a wayera no, na bere a ɔhuu no no, ɛho anigye a ɔnyae no, na ɛkyɛn 99 a aka no. Yesu toaa so sɛ: “M’Agya a ɔwɔ soro no ani nnye ho sɛ nkumaa yi baako bɛyera.”—Mateo 18:10, 14.\nNea ɔbɛyɛ kɛse ho akyinnye a ɛkɔɔ so wɔ asomafo no ntam no, ɛbɛyɛ sɛ na ɛho asɛm wɔ Yesu adwenem, efisɛ ɔka kyerɛɛ wɔn sɛ: “Monnya nkyene wɔ mo mu na momma asomdwoeɛ ntena mo ntam.” (Marko 9:50) Nkyene ma aduane yɛ dɛ. Saa ara nso na kasadɛ ma akyinnye twa na ɛde asomdwoe ba.—Kolosefoɔ 4:6.\nƐtɔ da a, obi bɛtumi adi mfomso kɛse; ɛno nso, Yesu kyerɛɛ ɛkwan a yɛbɛfa so adi ho dwuma. Ɔkaa sɛ: “Sɛ wo nua yɛ bɔne bi a, kɔda ne mfomsoɔ adi kyerɛ no wo ne ɔno nko ara ntam. Sɛ ɔtie wo a, woanya wo nua.” Ɛba sɛ wantie wo nso ɛ? Yesu kaa sɛ “fa onipa baako anaa mmienu ka wo ho, na ama asɛm biara agyina adansefoɔ mmienu anaa mmiɛnsa anom asɛm so.” Sɛ woyɛ saa na asɛm no antwa ɛ? Ɛnde na ɛsɛ sɛ woka ho asɛm kyerɛ “asafo no,” kyerɛ sɛ, mpanimfoɔ a wɔbɛhwɛ aka asɛm no. Wei nyinaa akyi no, sɛ ɔbɔnefo no antie a, dɛn na ɛsɛ sɛ woyɛ? Yesu kaa sɛ, yɛmmu no “sɛ amanaman muni anaa togyeni,” efisɛ saa bere no, na Yudafo ne amanaman mufo ne towgyefo nni twaka biara.—Mateo 18:15-17.\nƐsɛ sɛ asafo mu mpanimfoɔ de Onyankopɔn Asɛm yɛ adwuma. Sɛ wɔhwehwɛ mu hu sɛ obi ayɛ bɔne ampa, na ɔhia nteɛso a, ɛnde atɛn biara a wɔbɛbu no, ɛbɛkyerɛ sɛ “wɔakyekyere no soro.” Sɛ nso wɔhwehwɛ mu hu sɛ onii no nni fɔ a, ɛnde ɛbɛyɛ “deɛ wɔasane no soro.” Ná saa akwankyerɛ no bɛboa paa bere a wɔde Kristofo asafo no asi hɔ no. Nsɛm a emu yɛ duru saa no, nea Yesu kaa wɔ ho ne sɛ: “Deɛ mmienu anaa mmiɛnsa ahyiam me din mu no, na mewɔ wɔn mfimfini.”—Mateo 18:18-20.\nAdɛn nti na na ɛnsɛ sɛ asomafo no bu ɔbarima a ɔretu ahonhommɔne no sɛ wɔn tamfo?\nDɛn na ɛma yɛhu sɛ, sɛ obi to nkumaa no bi hintidua a, ɛyɛ aniberesɛm? Dɛn na Yesu kae a ɛma yɛhu sɛ nkumaa no ho hia paa?\nSɛ onua bi yɛ bɔne a, dɛn na Yesu kae sɛ yɛnyɛ?